qundao/data-zh-poetry huggingface dataset:
墨牛圖·其一
作者：許景衡
朝代：宋

一牛動是萬錢值，墨指一作何紛綸。
安得田家真有此，坐令四海無饑民。
墨牛圖·其二
作者：許景衡
朝代：宋

出處由來祇一塗，區區分别欲何如。
試看信手作毛角，絕勝當年陶隱居。
夜過杜家村
作者：許景衡
朝代：宋

駐馬問村老，却言行未遲。
路雖十里遠，月到四更時。
我去良有役，子眠寧負期。
人生隨意好，冷笑一題詩。
天寧節上壽紫宸退詣相國寺祝壽宴尚書省
作者：許景衡
朝代：宋

霜天宫闕九門開，共獻君王萬壽杯。
善祝歘來傾寶刹，賜筵還許燕中臺。
樂連百戯鴛鴦集，花覆千官錦繡堆。
說與伶倫逢此日，年年長賦醉蓬萊。
奉酬胡丈贈别
作者：許景衡
朝代：宋

蹇淺時何取，蹉跎歲又陰。
田園歸去計，事業老來心。
好句煩相屬，離愁自不禁。
松江分手處，煙水暮沉沉。
妙智院雜花盛開而邑中獨未
作者：許景衡
朝代：宋

山城紅紫看猶蘂，野蝶遊蜂祇漫猜。
却是此中春較早，等閒行處亦花開。
姨母薛夫人挽詞
作者：許景衡
朝代：宋

不獨相君子，仍聞教子功。
安輿四方外，色養百年中。
隴畝唯先樹，江湖獨轉蓬。
凋零驚母黨，涕淚落秋風。
孔顔畫像
作者：許景衡
朝代：宋

亭亭一氣自渾淪，藹藹和風與慶雲。
畫手千年聊寫似，豈知天未喪斯文。
孫大夫絕塵亭詩
作者：許景衡
朝代：宋

丈人樂高曠，閲世等樊籠。
池館重城外，塵沙一笑空。
紅蕖新過雨，修竹自生風。
未必全違俗，杯盤與客同。
宿僧房
作者：許景衡
朝代：宋

捕逐雖王事，經行亦自强。
艤舟當海島，寓宿得僧房。
絕境三山在，清風一水長。
此生空物役，回首意茫茫。
宿崇國院
作者：許景衡
朝代：宋

世塗足趨競，野性惟閒散。
卧聞風雨聲，更覺江湖遠。
宿横塘雨餘見螢感舊
作者：許景衡
朝代：宋

一賦流螢二十年，短篷還是未能眠。
此生擾擾何爲者，寄語諸兒各勉旃。
宿辯正
作者：許景衡
朝代：宋

酒酣詩卷幾賡酬，十載光陰一轉頭。
休聽空階鳴夜雨，何郎雙鬢不禁秋。
宿雲洞
作者：許景衡
朝代：宋

巖壁經春長薜蘿，洞門亂石自嵳峩。
山僧祇愛雲長在，不道人間雨未多。
宿靈峰贈總持大師
作者：許景衡
朝代：宋

記得曾爲鳯林客，高僧住處最深幽。
幾千里外重攜手，三十年間一轉頭。
霜葉乍驚風槭槭，雲堂相對夜悠悠。
去留聚散元無著，自笑多情更刻舟。
寄三十九兄
作者：許景衡
朝代：宋

伊昔初分袂，于今幾度秋。
鵷行慙北闕，鴈序憶南洲。
湖海誰招隱，塵沙獨倦游。
平生一樽酒，好在謝公樓。
寄仙巖元上人
作者：許景衡
朝代：宋

龍穴梅潭抱嶺斜，憶曾同試雨前茶。
稍須林壑開雲葉，便倩兒童汲井花。
一别仙山空夢寐，五年邊塞走塵沙。
會須覓片閒田地，鄰舍如儂有幾家。
寄仲山
作者：許景衡
朝代：宋

城郭長時厭還往，却來郊外飽經過。
故人一别已多日，春色三分今幾何。
山鳥無端勸沽酒，林鶯取次亦能歌。
花邊欲作當年醉，望斷東風十里坡。
寄俞清老
作者：許景衡
朝代：宋

寒棲巖谷古浮邱，曾約同爲汗漫游。
十載光陰如夢覺，半生簿領尚桴浮。
樓頭紅日半規晚，眼裏青山萬點愁。
淮水悠悠從此去，試憑雙鯉到揚州。
寄兄長
作者：許景衡
朝代：宋

江上分攜日，樽前聽我歌。
安居是非少，游宦别離多。
陋巷從顔子，斯文續孟軻。
平生端有意，嘆息自蹉跎。
寄內
作者：許景衡
朝代：宋

離家不道多時别，在路俄驚兩月闌。
漫有傳筒將委曲，祇容書歷報平安。
文園雖得相從樂，明月長思一處看。
早晚征鞍過天姥，寄聲草草具杯盤。
寄劉元禮
作者：許景衡
朝代：宋

東郡趨鋒召，西廱振羽儀。
微言元自得，夫子更誰師。
文物今爲盛，賢能衆不遺。
秋風看鵰鶚，碧海盡蛟螭。
妙選追前輩，高標照一時。
綵衣供戯樂，絳帳欲歸遲。
念昔羣居盛，論文非我私。
艱難良自信，出處不無疑。
騏驥方千里，鷦鷯但一枝。
田園日牢落，浩蕩故山期。
寄台守劉襲明都講二首·其一
作者：許景衡
朝代：宋

江入章安波浪寒，仙山縹緲在江干。
二千石是誰爲守，三十年前好長官。
聞道漁樵安里社，從敎風月落杯盤。
新詩别後知多少，更借鄰翁洗眼看。
寄台守劉襲明都講二首·其二
作者：許景衡
朝代：宋

薫然和氣破春寒，見說専城冠越干。
訟牒不勞揮翰手，歡謡好付採詩官。
獨慙聖世人三黜，誰怕仙山路九盤。
但得白頭長健在，莫辭青眼重相看。
寄吳行可
作者：許景衡
朝代：宋

憶昨揚旌過水濱，一樽燈火夜相親。
邊城喜有笑談頃，鄉路誰知夢寐頻。
山驛梅花初破臘，池塘草色稍回春。
新年持節經行處，亦許孤燈續後塵。
寄吳鄞縣
作者：許景衡
朝代：宋

吳郎人物最雍容，不墜家聲浙水東。
輦寺昔曾酬雪唱，道山今獨倚秋風。
簿書又報三年滿，樽俎何當一笑同。
卷盡暮雲天更闊，放教醉眼送飛鴻。
寄宋國寶·其一
作者：許景衡
朝代：宋

問君何日過留都，想見初寒尚在塗。
一去塵埃事奔走，歸來門巷更荒蕪。
聲名盡欲傾時輩，貧賤今方見丈夫。
勉矣此生忠與孝，扁舟未好問江湖。
寄宋國寶·其二
作者：許景衡
朝代：宋

畫船重過穀城闉，撞著人人問子真。
聞道詩書元有意，莫嫌州縣尚勞神。
一樽何日能如約，五斗而今亦爲貧。
關塞塵沙騎瘦馬，故園花柳一番新。
寄家兄
作者：許景衡
朝代：宋

斗禄驅馳驚歲晚，世塗齟齬奈時何。
也知犬馬猶能養，自恨田園苦不多。
兒女近來渾長浪，弟兄何事尚奔波。
横塘卜築今應好，試爲頻頻理釣蓑。
寄左四十
作者：許景衡
朝代：宋

小左真奇才，童穉已穎悟。
讀書一十年，胸臆日充饇。
時時吐所有，落筆不肯住。
長江呑巨壑，白日破昏霧。
雄辭何縱横，妙理争發露。
驊騮始汗血，萬里猶頃步。
嗟嗟駑駘輩，安用苦猜妬。
而我何爲者，江海久飄寓。
得子稠人中，磊落真瑜璐。
文章豈易工，識者尤難遇。
哀絃有三嘆，要非俗所諭。
往還幾歲月，會面輒忘去。
蕭條抱膝吟，浩蕩登高賦。
迷途子所憐，正我欲到處。
我觀古人文，何曾事章句。
至音本澹泊，太羮異凡具。
君看桃李花，紛紛競春莫。
終焉適衆口，了不在紅素。
子兮更深探，吾言亦其粗。
寄左經臣
作者：許景衡
朝代：宋

二年南邑好相看，誰道忘形最較難。
别去光陰驚倐忽，春來書訊喜平安。
如何柳市多時住，不向横塘一笑歡。
節物慳人詩興懶，多應閒處憑欄干。
寄左與言
作者：許景衡
朝代：宋

我公厭紛華，早歲謝羈束。
卜居山水間，山水長在目。
巉巉吹臺高，灔灔横塘渌。
興來即杖屨，往往混樵牧。
别來二三載，猨鶴悵幽獨。
歸心日揺揺，夢繞湖山曲。
兒曹真罪人，志養非所欲。
留連州縣間，折腰食斗粟。
世途苦多礙，公心亦煩蹙。
眷言慰公者，蕭散惟林麓。
謝屐齒已蠟，陶巾酒初漉。
結束山家具，提攜倩童僕。
遥知入山去，野飯久不肉。
相見石橋側，觸眼驚寒瀑。
殷勤清浄供，煮茗媚乾竺。
琖底亦薄相，聊以眩聾俗。
桃谿仙洞府，流水花䎘䎘。
二子去已久，蟠桃知幾熟。
弔古一慨然，新詩定相屬。
英英太沖後，壑壑崐山玉。
千言揮灑頃，紙上龍蛇伏。
聯鑣得所適，山路忘重複。
我亦箇中人，簿領方驅逐。
遥望白雲飛，此心尤躑躅。
羡子好心事，愧我祇眠餗。
人生行樂耳，險澀戒川陸。
千金不垂堂，萬里虞脱軸。
歡罷念歸旋，無貪華頂宿。
寄康師
作者：許景衡
朝代：宋

好在仙巖康上人，從來心事許誰親。
品題泉石詩無敵，吞吐煙霞筆有神。
聞道弟兄皆妙質，要當談笑繼前塵。
箇中况有東溪老，行處何妨更問津。
寄張宰幾仲
作者：許景衡
朝代：宋

往在横塘詩酒社，而今不忍重尋思。
時人狂簡無如我，縣尹風流更有誰。
塞上塵沙長冥寞，江南梅柳正葳蕤。
人生閒健須行樂，莫學安仁鬢早衰。
寄張德祥
作者：許景衡
朝代：宋

細草碧侵池，幽花亦滿枝。
羣生俱有德，造物定誰私。
故國春將暮，他鄉日自遲。
論文一樽酒，何路得追隨。
寄張敏叔
作者：許景衡
朝代：宋

壽春太守紫髯翁，憶得當年笑語同。
應爲江山盡詩助，更無音信問途窮。
簿書覷著鈐齋静，棋局拈來蠟炬紅。
也待去爲樽俎客，却憐身世尚漂蓬。
寄成正仲
作者：許景衡
朝代：宋

畫繡初乘八月槎，肯來一笑子真家。
狂吟取次還成軸，戯酌無多已過花。
陳迹悠悠驚夢寐，勞生擾擾嘆長沙。
遥知高會還思我，共唱江天一抺霞。
寄敏叔
作者：許景衡
朝代：宋

匆匆候館陪歡笑，别去而今又幾年。
冠蓋由來在天上，音書還肯寄江邊。
也知官長多詩句，未省誰人與酒錢。
近日頻頻看除目，諸公要路亦騰騫。
寄敏叔寺簿詩
作者：許景衡
朝代：宋

海角紛紜祇簿書，朅來不覺一年餘。
自嗟擾擾無休息，猶及匆匆問起居。
前日先生官獨冷，而今主簿意何如。
應憐小女猶癡在，只喜腰間已佩魚。
寄文通
作者：許景衡
朝代：宋

俗流指笑漫喧喧，好古初心自惘然。
已分平生有書癖，况堪此日識碑顛。
萬金盡散英豪外，千卷仍存六一編。
洗眼何時拂塵篋，待將點畫較精研。
寄新茶王聖時蒙示五詩
作者：許景衡
朝代：宋

建溪初採雪芽香，病客分來敢獨嘗。
一盌聊爲金粟供，五篇不學玉川狂。
風雷有信猶嫌晚，草木無情也著忙。
誰似山中老松柏，不知人世有炎凉。
寄望回
作者：許景衡
朝代：宋

塞上何時謝抱關，優遊琴酒舊家山。
小橋小艇相過處，横徑横塘一水間。
寄木尉君任
作者：許景衡
朝代：宋

江湖萍梗漫流連，邂逅天涯獨慨然。
老去鮑昭非俊逸，古來梅福是神仙。
一樽笑語渾如夢，兩地音塵動隔年。
有底樓臺堪寓目，平蕪千里夕陽天。
寄李聖與
作者：許景衡
朝代：宋

李侯自是金閨客，奔走人間三十年。
未信簿書能老我，何妨詩酒自陶然。
江山滿眼應相助，風月關心最可憐。
解道清陂新過雨，也教别乘愧前篇。
寄欽師
作者：許景衡
朝代：宋

亭障臨燕塞，江山復楚鄉。
艱難悲客路，宴坐憶禪房。
燒盡蒲花燭，清餘柏木香。
十年如夢覺，兩鬢自蒼蒼。
寄沈亨老
作者：許景衡
朝代：宋

京國三千里，人來慰所思。
遥知爲客好，何似在家時。
春日鸞凰去，秋風鴻鴈悲。
衣裳慈母線，亦恐汝歸遲。
寄王經國
作者：許景衡
朝代：宋

曾陪誕節祝堯年，過眼星霜歲又遷。
誰信江湖閒釣艇，却來霄漢聴鈞天。
錦筵樂事今何似，蓬鬢蒼顔獨惘然。
還戴賜花殘照裏，九衢塵土醉揺鞭。
寄盧中甫四首·其一
作者：許景衡
朝代：宋

霜風獵獵動旌旄，月落天低錦帳高。
旋放洮河三尺水，洗磨十萬血腥刀。
寄盧中甫四首·其三
作者：許景衡
朝代：宋

朝米暮鹽何日休，塵埃滿面霜滿頭。
草堂竹閣壓秋水，幾時和月弄扁舟。
寄盧中甫四首·其二
作者：許景衡
朝代：宋

九月都門風薄衣，夜碪聲裏鴈南飛。
野人不識長安樂，且趁鱸魚一棹歸。
寄盧中甫四首·其四
作者：許景衡
朝代：宋

制勝關頭雪未融，崆峒山下又春風。
此身不及涇川水，漾絮飄花日向東。
寄竹閣臣師
作者：許景衡
朝代：宋

鹿苑西湖上，烏臺北斗旁。
塵沙空自老，雲外定相望。
林麓餘秋色，郊原半夕陽。
惟應閣前竹，凛凛带新霜。
寄筆墨紙兄長絕句三首·其一
作者：許景衡
朝代：宋

最憐修貢自峨岷，拜賜中天雨露新。
好爲先生載嘉句，却愁紙價湧京塵。
寄筆墨紙兄長絕句三首·其三
作者：許景衡
朝代：宋

刑名去取漫忉忉，慚愧官家五色毫。
老矣弟兄無用處，只應警鋭屬兒曹。
寄筆墨紙兄長絕句三首·其二
作者：許景衡
朝代：宋

潘生地下骨應朽，妙技猶藏天府中。
刀筆未應當好賜，不如分付與詩翁。
寄薛克勤
作者：許景衡
朝代：宋

高才猶佐古諸侯，樽俎時時好獻酬。
萬物也知皆有役，此身安得不言休。
烹鮮未覺民難治，炊黍猶忻客少留。
會看曲臺須舊德，討論文物盡從周。
寄薛十七巨源
作者：許景衡
朝代：宋

茅屋西山曲，攜書喜見過。
别離驚歲月，淹泊奈時何。
末俗皆浮誕，斯文肯琢磨。
後生餘力在，吾意已蹉跎。
寄行之·其一
作者：許景衡
朝代：宋

城南城北長嫌遠，卜得甘泉坊裏居。
笑語不愁歸去晚，往還可似向來疏。
二毛自覺身將老，一别誰憐歲又除。
定是烏銀正忙裏，怪生沒箇寄來書。
寄行之·其二
作者：許景衡
朝代：宋

問訊盧家大小僧，憶渠旅思爲消凝。
春禽言語得能好，秋水精神更乞增。
今日垂髫且嬉戯，他年鼓翼看飛騰。
懸知父黨無能解，頭白絲絲面有稜。
寄許樂清冲輔
作者：許景衡
朝代：宋

入竹空陳迹，經行憶歲除。
舊遊誰更在，逸興近何如。
樹密鶯聲遠，江寒鴈影疏。
樓頭紅日晚，徙倚獨躊蹰。
寄邱覺
作者：許景衡
朝代：宋

每欲扁舟老江海，不堪五斗尚塵埃。
煩君且覓天台紙，待取横塘居士來。
寄錢子勉
作者：許景衡
朝代：宋

花縣逢迎日，琴堂宴坐頻。
簿書時有暇，燈火夜相親。
世系皆王澤，官曹獨海濱。
政成飛舄去，念别一傷神。
寄陳仲山·其一
作者：許景衡
朝代：宋

當年抱疾題新句，老歲支離已可嗟。
官學半生渾似夢，塵埃兩眼漸生花。
相從杖屨非無意，歸去田園亦有涯。
袛許刀圭振疲苶，與公白首醉流霞。
寄陳仲山·其三
作者：許景衡
朝代：宋

昏昏煙土客京華，節物驚心祇自嗟。
一飽徒饕太倉粟，十年不見故園花。
躬耕舒嘯今方决，卜築横塘尚未涯。
夫子元無療饑藥，待從方士飯朝霞。
寄陳仲山·其二
作者：許景衡
朝代：宋

勞勞苒苒任年華，何用逢春苦嘆嗟。
但得千鍾傾竹葉，不妨一笑爲桃花。
麒麟莫問行天路，魚蟹從今飽海涯。
祇恐愛閒成痼疾，却須妙手泛丹霞。
寄陳季衍父子二絕·其一
作者：許景衡
朝代：宋

珠霰瑤花糝暮天，亂侵酒琖灑吟牋。
須知望雪亭前客，不學袁安閉户眠。
寄陳季衍父子二絕·其二
作者：許景衡
朝代：宋

郊原草木盡枯荄，重霧陰雲掃不開。
騎馬擁袍何處好，梅花門外探春來。
寄題張學士三徑堂二首·其一
作者：許景衡
朝代：宋

留侯有高致，世業更誰傳。
苕霅新開徑，蓬瀛舊集仙。
藜床蔭松桂，蕙帳带雲煙。
擾擾争毫末，何人解樂全。
寄題張學士三徑堂二首·其二
作者：許景衡
朝代：宋

我欲尋三徑，長歌歸去來。
未能似夫子，還是走塵埃。
彩筆臨流賦，清樽對菊開。
披榛往來處，東望思悠哉。
寄題會文閣
作者：許景衡
朝代：宋

劉子天台去，君今幾代孫。
山居多水石，客至亦琴樽。
簿領嗟淹泊，詩書失討論。
何當謝羈束，杖策過層軒。
寄題葉希聖申申亭·其一
作者：許景衡
朝代：宋

燕處厭紛華，穿林一徑斜。
層巒開水墨，古木走龍蛇。
事業雖無補，田園尚有涯。
何時策筇竹，隨意到山家。
寄題葉希聖申申亭·其二
作者：許景衡
朝代：宋

每向新亭去，何曾問主人。
弟兄俱有好，樽俎自相親。
棲翼雲山晚，飛花洞府春。
長愁醉歸去，步步近紅塵。
寸碧亭
作者：許景衡
朝代：宋

杖履尋常行樂處，不論小徑與幽亭。
誰知蒼莽千峰外，尚有仙山一點青。
小圓石屏
作者：許景衡
朝代：宋

微風激寒波，浩浩皺紋縠。
連山夾修徑，約略露寒木。
何人琢山骨，拂拭溫如玉。
蒼蒼碧月様，入手不盈掬。
此生隨萬物，何者斯爲足。
要須指顧間，一寄千里目。
左崇見寄以鄭虔張籍見況
作者：許景衡
朝代：宋

憶向栖霞宫裏宿，論文獨喜子相過。
酒酣尚覺初心在，歲晚其如别思何。
官比廣文還較冷，詩疑司業不争多。
友生許予嘗如此，更問旁人果似麽。
左經臣觀潮閣見招有祇把清風占得公之句
作者：許景衡
朝代：宋

週遮豈得吾徒事，省浄還爲世俗嫌。
若把清風召人客，已應賽過水晶鹽。
己卯元日持檄樂清界上望鴈蕩集句寄寧師
作者：許景衡
朝代：宋

笑指蓬瀛第十洲，青山歷歷水悠悠。
眼邊江舸何匆促，寸步教身不得遊。
平沙閣呈陳古田
作者：許景衡
朝代：宋

畫棟朱欄壓水涯，稍看劍石欲平沙。
虹梁突兀幾千尺，雲屋崚嶒一萬家。
衮衮公侯應日起，紛紛桃李競春華。
雙鳬自合朝天去，饒與銀河八月槎。
庚子歲作
作者：許景衡
朝代：宋

我本山中人，中年墮紛華。
祠庭罷香火，還尋舊生涯。
墟曲分耆舊，問勞仍咨嗟。
三徑日荒蕪，歸來何晚耶。
亦既謝父老，低頭自吟哦。
人生各有役，倦游即還家。
來者祇如許，往者知奈何。
康師見訪於竹閣因師臣師同賦問訊元老人
作者：許景衡
朝代：宋

道人樂巖栖，泉石厭眼耳。
胡爲一葉舟，汎汎西湖水。
應憐老居士，巾屨困塵滓。
相從一笑頃，茗盌浮雲蘂。
江天正揺落，秋色淡如洗。
宴坐俯層軒，梢雲森鳯尾。
眷言東溪老，挺立萬夫偉。
平生海潮音，卷舌付諸子。
維此岑邃師，道學究終始。
當年幾酬對，萬法一彈指。
要當出新句，特用問興止。
江河有餘潤，今我亦隨喜。
康師贈臣闍黎次韻
作者：許景衡
朝代：宋

樂天西湖誇竹閣，寂寞百年風隕籜。
師今燕坐最勝處，翛然日誦山中樂。
富貴易致閒難得，造物畀渠良不薄。
老康游戱作偈言，使我怊悵心茫然。
引泉示吳甥
作者：許景衡
朝代：宋

淙淙玉溪泉，曲折西亭隅。
飛流自噴薄，白石浄如鋪。
雖無渫井禽，亦有針頭魚。
豈知江河寛，嘘沫自相濡。
况此五六月，萬物在洪鑪。
而我弄清淺，瑣碎珠玉俱。
泉兮且勿流，止此爲我娛。
一出澗谷去，人間供百需。
清者鑒鬚眉，濁者混泥塗。
江湖尚或爾，而况溝與渠。
寄語山中人，所養當何如。
張仲共許惠呂研因成長句
作者：許景衡
朝代：宋

英雄舊割據，鼎業逐流水。
高臺亦已傾，况及分香婢。
鱗鱗屋上瓦，棄擲滿鄰里。
鐫窪漫兒戯，後世始稱美。
世人攻翰墨，好古惟兩耳。
何曾問珉玉，枉却千金市。
豈知疊口翁，十指老泥滓。
追蹤千載後，未易較彼此。
其質堅而剛，其膚膩而理。
澄泓秋水浄，慘淡暮山紫。
要當奴鳯咮，何止友龍尾。
神工付黄壤，人間能有幾。
張侯金閨彦，不特河朔偉。
十年走澤潞，百物盡糠粃。
惟有篋中珍，左右配書史。
明光惟起草，此獨塵埃裏。
嗟我方著書，瓦礫著獺髓。
慇懃桂籍舊，許輟陶泓子。
學問已遺俗，取舍期不詭。
及物何可望，姦諛誅既死。
張元光生日
作者：許景衡
朝代：宋

闊步雲霄去，當年屬意深。
感時雖白髪，許國尚丹心。
顧我無才思，登門怯醉吟。
誰能將壽酒，滿滿爲公斟。
張帥進職再留敏叔有詩賀之次韻
作者：許景衡
朝代：宋

憶昔初辭九棘班，齊壇授銭氣桓桓。
邊民慣見平安火，天子新除侍從官。
此去一年聊許借，從來五袴不愁寒。
進賢自是平生志，看取他年頭上冠。
張敏叔守梓州
作者：許景衡
朝代：宋

風月關心自不閑，詩家本領更多般。
千篇要繼杜陵後，萬里寧辭蜀道難。
今日赤帷新刺史，幾年錦帳舊郎官。
莫嫌白首功名晚，松柏從來耐歲寒。
德起惠酒
作者：許景衡
朝代：宋

横塘今作小塘居，齋几蕭然一卷書。
心事蹉跎嗟老矣，天涯流落念歸歟。
尚煩親好頻攜酒，多謝園人日餉蔬。
此境從來無遠近，祇應在處是吾廬。
憶昨
作者：許景衡
朝代：宋

憶昨秋風時，持檄走東越。
棘圍瑣深嚴，蓮塘漾空闊。
嘉與二三子，雄辯探理窟。
清尊日從容，高堂俯軒豁。
思家資善謔，望遠嚴詩律。
海蚌割明瑩，荆璞略玷缺。
雙瞳眩丹青，萬紙疊冰雪。
敢辭窮日力，要使駑驥别。
誰憐今夜裏，還對中秋月。
當時席空階，清影數毛髪。
杯盤已零亂，浩歌彌激烈。
朋從渺湖海，歲月苦飄忽。
窮閻撫往事，驚夢誰與說。
清砧送逸響，寒螿共幽咽。
舊遊知誰在，想見賓筵設。
泠然廣寒宫，共此白銀闕。
題名滿四壁，世路非一轍。
北軒風雨多，長恐銀鈎脱。
成正仲水鄉秋興寄王履道惠然見示以此謝之
作者：許景衡
朝代：宋

九河赴滄溟，奔放日洶洶。
霖霪作秋潦，散漫失邱壠。
孤城臨絕島，狂瀾驚四擁。
鳬鷗散凌亂，蛟鰐似矜寵。
微茫天勢平，蕩揺坤軸動。
田家栽一麥，秋稼泥沙壅。
何能憂卒歲，迫此朝夕恐。
孤生寄卑濕，五斗安闒茸。
飽聞達人觀，未作窮途慟。
稍令裨危堤，運土紛接踵。
河伯聊戱劇，爾輩嗟倥偬。
成侯北方秀，筆力千鈞重。
新詩試模寫，氣奪洪濤湧。
英英幕下郎，仡仡山西種。
何當一交鋒，我亦願助勇。
戯遠大師
作者：許景衡
朝代：宋

廬阜遠公真好事，白蓮社裏盡高才。
師今更不曾沽酒，底事淵明日日來。
戴夫人挽詞
作者：許景衡
朝代：宋

詩書歷歷教鄉鄰，甘旨熙熙八十春。
盡道先生真孝子，故知賢行屬夫人。
繐帷一訣三年後，柏壠孤墳數尺新。
翦綵種萱今已矣，多應處處有遺塵。
戴浚秀才需堂
作者：許景衡
朝代：宋

客到需堂日已曛，從容樽酒話情親。
欲來却去知何事，笑殺當年訪戴人。
招琴僧
作者：許景衡
朝代：宋

客心日日是塵埃，寄語家山好在哉。
流水松風無夢寐，誰能特地抱琴來。
招隱堂
作者：許景衡
朝代：宋

僧家樂幽獨，世路自塵埃。
丈室何人到，重門盡日開。
石泓泉滴瀝，竹徑月徘徊。
多謝相招意，江湖歸去來。
按田南鄉夜過翁嶺
作者：許景衡
朝代：宋

斗禄折腰方自勉，敢嘆塵沙長滿眼。
平田細路苦縈紆，盡日肩輿在香篆。
簿書告辦裁知返，落日在山山路遠。
荆榛蔽塞虎縱横，僮僕相呼無處遯。
山下人家早閉門，疏籬燈火自黄昏。
杯盤四座還相語，猶有行人過别村。
挽元僧正
作者：許景衡
朝代：宋

物外孤高客，人間九十春。
朋遊多有道，學子略成塵。
仙嶺浮雲散，寒潭夜月新。
孤生長感愴，先友更何人。
挽劉太君詩二首·其一
作者：許景衡
朝代：宋

婉娩宜家早，孳孳執禮勤。
事姑俱白髪，看子上青雲。
飛旐隋河路，新阡慎水濆。
哀榮兩殊絕，州里未前聞。
挽劉太君詩二首·其二
作者：許景衡
朝代：宋

配德樂邱園，承家屬後昆。
千鍾豈榮耀，一笑爲平反。
庭樹悲風慘，霜天落月昏。
斑衣已陳迹，補衮看忠言。
挽左司江公·其一
作者：許景衡
朝代：宋

前輩風流遠，惟公尚復存。
此心無限量，所得有淵源。
眷奨深宸扆，聲名重諫垣。
平生經世志，已矣復何言。
挽左司江公·其三
作者：許景衡
朝代：宋

憲府叨新渥，京華會卜居。
迂疏慙瑣瑣，許與獨渠渠。
醻唱看遺墨，漂零送輤車。
他年桐水上，雪涕更躊躇。
挽左司江公·其二
作者：許景衡
朝代：宋

壮歲從澹泊，猶餘味道心。
今朝嘆流落，羈旅老侵尋。
庾嶺暮雲合，釣臺秋水深。
向來遊歷處，千載只如今。
損軒詩
作者：許景衡
朝代：宋

遷善宜將窒欲參，此軒名損亦何談。
古來種種無非學，更好從頭問老聃。
改葬西山延仲主簿特賜慶什次韻
作者：許景衡
朝代：宋

改卜西山痛更深，新瑩松柏未成林。
三牲不待平時養，再命何勝永慕心。
泉壤多應增喜氣，隴雲還爲結愁陰。
褒稱重辱新詩句，拜德渾如旱歲霖。
故人惠馬生筆
作者：許景衡
朝代：宋

聞說江南多筆工，馬生所作尤瓌異。
十年江海得妙旨，一日聲名傾衆技。
故人憐我有書癖，數管不辭千里寄。
齊鋒出穎雖不殊，灑墨虚心皆已智。
當年退之傳毛穎，假辭託說終傷僞。
我今草草又百載，矯首相望空兩地。
文房四子迭有無，商没參横似相避。
鼠鬚栗尾乃見嫌，强欲用之隨棄置。
馬筆端如故人面，眼瞥見時心已記。
跳龍卧虎非世習，綰虵縈蚓皆兒戯。
豈知遠適在加鞭，却傚良工先利器。
何當拂衣隱林麓，約史著書從素志。
敢言名姓垂竹帛，自甘生死惟文字。
敬謝故人因及馬，梳毫截管惟精緻。
而今勁健已不售，要須軟熟隨人意。
敏叔浮梁詩有放教明月上扁舟之句因成小詩
作者：許景衡
朝代：宋

幾年浪作紅塵客，明月扁舟不自隨。
忽得浮梁好詩句，却思望柱舊家時。
煙蓑雨笠多應在，利逕名塲兩不知。
會有功成身退日，不煩猿鶴怨歸遲。
敏叔除祠曹以詩二首寄之·其一
作者：許景衡
朝代：宋

掉却淮南好郡章，歘然馳驛對天光。
有誰更草詩人詔，應數從前水部郎。
霄漢豈惟收舊物，鬢毛每苦嘆新霜。
十年尚有南昌客，塵土昏昏只恁忙。
敏叔除祠曹以詩二首寄之·其二
作者：許景衡
朝代：宋

趙子相逢關塞間，一聞消息破愁顔。
也知念舊心猶在，頗怪題詩寄尚慳。
已分低頭從簿領，却因歸夢見江山。
俱依風月應長好，誰似先生耐得閒。
斗野亭
作者：許景衡
朝代：宋

得得來尋斗野亭，亭今已作鎮官廳。
壁間多少新詩句，見說當年聚德星。
早渡浙江
作者：許景衡
朝代：宋

官舟憐逐客，鳴櫓破驚湍。
霞氣横江白，秋風送曉寒。
平生獨往願，今日上恩寛。
漸近嚴家瀨，擡頭覓釣竿。
春日
作者：許景衡
朝代：宋

春日尋常醉不醒，而今春日若爲情。
青絲纖手成陳跡，舉案齊眉已隔生。
春晚
作者：許景衡
朝代：宋

行樂連三月，漁樵亦醉吟。
桑麻須日力，花絮識春深。
飄泊驚時變，文章信陸沉。
故園渺天末，無限欲歸心。
晚晴·其一
作者：許景衡
朝代：宋

南州苦卑濕，梅熟復何如。
老夫厭巾屨，穉子在泥塗。
新月出天末，微涼生雨餘。
陶公入州府，此興與誰俱。
晚晴·其二
作者：許景衡
朝代：宋

天街經暑雨，烏府絕塵氛。
躍馬人皆散，新蟬我獨聞。
風生初罷扇，日轉漸無雲。
寄語同時客，清凉尚可分。
晚行
作者：許景衡
朝代：宋

脉脉多愁思，栖栖復晚行。
路回村更遠，林邃客頻驚。
宿鳥非無處，歸雲自有情。
鄉關悵何許，天際暮山横。
景城雜詩六首·其一
作者：許景衡
朝代：宋

井邑遺孤壘，漁樵尚幾家。
洪河散陵谷，古塚入桑麻。
燕子初經節，蜂兒幾報衙。
此身天地內，隨處是生涯。
景城雜詩六首·其三
作者：許景衡
朝代：宋

藜藿晨昏外，詩書寤寐間。
百年皆物役，五斗愧身閒。
暖日花争發，春風鴈欲還。
杖藜俯清淺，蕭颯鬢毛斑。
景城雜詩六首·其二
作者：許景衡
朝代：宋

故國豈不好，卑官良爲貧。
驅馳萬里去，憔悴九河濱。
亂水纔通野，幽花已繡春。
天公渾不惜，乞與作詩人。
景城雜詩六首·其五
作者：許景衡
朝代：宋

燕趙當南北，關河獨鬱盤。
時平無戾氣，歲閏有春寒。
仰禄家千里，題詩思萬端。
危樓多晚照，倚徧小欄干。
景城雜詩六首·其六
作者：許景衡
朝代：宋

冰雪初消凍，關河已見春。
民居樂豐歲，吏隱是閒人。
黄水魚偏美，青帘酒亦醇。
吾生如有計，五斗未爲貧。
景城雜詩六首·其四
作者：許景衡
朝代：宋

誰道邊城遠，春風也自來。
咿啞林鳥囀，細碎野花開。
日壓初晨霧，龍驚昨夜雷。
郊原閒駐馬，極目絕纖埃。
書聽雨亭呈元老
作者：許景衡
朝代：宋

無雨我掩耳，有雨我不聞。
我豈妄人耶，心手自紛紜。
老人登斯亭，聽否了不分。
前山忽震雷，後山堆白雲。
曾汝器既别奉寄
作者：許景衡
朝代：宋

憶在西齋日，斯文得細論。
别離空歲月，飄泊任乾坤。
把酒餘風味，看雲各淚痕。
扁舟獨歸處，煙水暮昏昏。
會餘慶
作者：許景衡
朝代：宋

山城動是三年别，古寺今陪半日閒。
簿領嗟余多眊矂，道塗憐子亦間關。
並遊天上皆英俊，幾箇江邊肯往還。
莫惜一尊相伴醉，已將毛髮等丘山。
望湖樓示世厚
作者：許景衡
朝代：宋

樓頭滿眼是湖山，瑟瑟清風燕坐間。
三伏長塗走塵土，他年記取此時閒。
朱君文拉遊浄明寺因迓張宰詩
作者：許景衡
朝代：宋

火雲湧晴空，矗矗盡奇巘。
午汗麾白雨，俯仰無從遁。
招提據高岡，萬木森偃蹇。
涼飈落冰雪，爽籟發絲管。
朱侯真好事，十里過南坂。
憐我堕深甑，相將振餘喘。
欄干俯屈曲，巾屨容跣袒。
風苖翠浪翻，海嶼青螺遠。
况兹接尊酒，笑語傾懷悃。
浮雲識醉歌，彩羽驚檀板。
新涼知幾日，已覺秋風轉。
事業愧初心，明時羞冗散。
主人勤使事，暌闊心不展。
雙鳬歸未歸，紅日林梢晚。
李伯時畫陶淵明其猶子遺余作此謝之
作者：許景衡
朝代：宋

斯人今何在，古冢號寒木。
簡編漫遺言，風采不可復。
龍眠真偉人，千載識高躅。
神交入心匠，醉墨爛盈幅。
蕭然出塵意，豈獨舊眉目。
仲容還好事，收拾珍笥櫝。
世人渾未見，惠然投我欲。
乘田元不恥，折腰亦何辱。
行藏固有在，今昔豈余獨。
新詩第甲乙，三徑森松菊。
少陵曾未知，浪疑公避俗。
我生癡鈍殺，野性等麋鹿。
長恐探道淺，輕比抵鵲玉。
人生適意耳，何苦自羈束。
低頭拜公像，塵土方碌碌。
李彦益過景城以詩寄之
作者：許景衡
朝代：宋

聞說安仁過東縣，却撩梅福欲歸心。
畫船長是半日到，秋水而今幾尺深。
人散渡頭飛鷺下，月明波底老龍吟。
一杯相屬知何日，驛路蟬聲急暮林。
東郊
作者：許景衡
朝代：宋

東郊過新雨，野色何氛氲。
嘉苖起萎病，萬頃堆寒雲。
田父揖行客，苦訴村墟貧。
年年夏旱時，赤地流黄塵。
小兒困鋤耘，烈日背欲皴。
大兒斡水車，手足無完筋。
官租且不供，矧欲養吾身。
東鄰久無煙，幾口能生存。
西鄰逐熟去，今作何鄉人。
行客謝老農，艱難困勞塵。
而今新官家，寛大布深仁。
大臣亦端良，乘時轉鴻鈞。
汝豈不自覺，新歲雨澤勻。
寰區日寧靖，百物方訢訢。
爾曹死亦足，及爲太平民。
松門詩
作者：許景衡
朝代：宋

竹轎兼程去，松門百里餘。
荒林疑獸伏，窮海異人居。
山擁波濤急，沙輕步履虚。
來因王事耳，此外敢躊躇。
柯運判修試院
作者：許景衡
朝代：宋

當年龍閣帥閩中，闢館興賢特地雄。
還見芝蘭修世職，固知斧藻有家風。
堂堂劍佩瞻遺像，衮衮簪紳出泮宫。
勸學一門真盛事，西州何獨美文翁。
梅
作者：許景衡
朝代：宋

朔風吹雪滿長安，閩越生來不識寒。
却有暗香飄六出，不須借與外人看。
梨花
作者：許景衡
朝代：宋

飛瓊端是張公女，獨對東風無一語。
粉淚盈盈春欲暮，看盡夭桃作紅雨。
樂壽驛詩
作者：許景衡
朝代：宋

迢迢古驛倚城隈，使者當年幾往來。
慨慷誰無致君意，急難方見濟時才。
自知敵氣終須懾，更覺天書不浪開。
堂上遺塵何處去，太平父老獨徘徊。
樓朝議挽辭·其一
作者：許景衡
朝代：宋

金閨早通籍，銀兔屢分符。
文采傾簪笏，謳謡足袴襦。
聯榮看子舍，從養亦神都。
八十終天禄，朋儕更有無。
樓朝議挽辭·其二
作者：許景衡
朝代：宋

東南獨耆德，湖海老門生。
未厭遺簪舊，頻煩倒屣迎。
音容忽冥漠，歲月又崢嶸。
夢入鄞江路，依稀晚柝聲。
横塘
作者：許景衡
朝代：宋

好在横塘水，人今去幾年。
秋光空到地，霽色自連天。
伐石圍高岸，誅茅駕短椽。
歸歟此心在，何苦利名牽。
横塘
作者：許景衡
朝代：宋

春日横塘綠渺漫，扁舟欲去重盤桓。
誰教向晚亷纖雨，又作殘春料峭寒。
横山閣
作者：許景衡
朝代：宋

一笑樓頭屬晚晴，我曹此樂最難名。
玉樽浮蟻一様白，青眼與山相對横。
箇裏風流終古在，世間榮利過雲輕。
未應暮色催歸思，天外娟娟新月生。
次江文韻·其一
作者：許景衡
朝代：宋

釣瀨沉沉月一鈎，魚龍夜夜盡回頭。
狂奴活計非公意，乞與江湖萬里秋。
次江文韻·其三
作者：許景衡
朝代：宋

擾擾争碁局與籌，也知一著在前頭。
終朝下手渾無處，爲底無人問奕秋。
次江文韻·其二
作者：許景衡
朝代：宋

學道誰言百不憂，欄干盡日倚樓頭。
須知横雨千山暮，不比西風一葉秋。
次江文韻·其五
作者：許景衡
朝代：宋

平生有志慕前修，嘆息因循漸白頭。
端向歲寒看松柏，始知凡木不禁秋。
次江文韻·其四
作者：許景衡
朝代：宋

請公早早泛虚舟，多少行人在渡頭。
看取清風起蘋末，片帆歘過五湖秋。
次經臣見寄之韻
作者：許景衡
朝代：宋

召節來金闕，扁舟望石門。
家山秋渺渺，煙水暮昏昏。
竟失臨分語，徒傷遠别魂。
慇懃謝池月，相對宿江村。
次陳留
作者：許景衡
朝代：宋

裋褐驅羸馬，依然寒氣侵。
春風官柳細，紅日雪泥深。
藹藹多佳氣，飛飛亦好音。
寧辭去家遠，魏闕舊馳心。
次韻似之運使奉呈左經臣兄二首·其一
作者：許景衡
朝代：宋

江海閒來久，篇章老更新。
蒿萊猶自飽，天地豈吾貧。
舊友今持節，諸郎亦可人。
應憐未歸客，白首尚紅塵。
次韻似之運使奉呈左經臣兄二首·其二
作者：許景衡
朝代：宋

酒膽他年大，詩名近世無。
山林多避冦，里巷笑爲儒。
老去慵開眼，秋來欲染鬚。
涼風千萬里，的的爲南圖。
次韻兄長見示二首·其一
作者：許景衡
朝代：宋

拜命辭南國，攜孥客上京。
塵沙驚老眼，江海夢歸程。
釃酒誰思我，看雲賴有兄。
遥知倚欄嘯，天闊暮潮平。
次韻兄長見示二首·其二
作者：許景衡
朝代：宋

此境本無塵，端居更可人。
林園稍成趣，風月轉相親。
暇日已卜築，他年待乞身。
絕勝貪夢好，臨老種松筠。
次韻周共叔五首·其一
作者：許景衡
朝代：宋

問學探前聖，聲名自妙年。
何疑待價玉，却計買山錢。
北極雲垂地，西江水接天。
扁舟如有約，吾亦賦歸田。
次韻周共叔五首·其三
作者：許景衡
朝代：宋

鄉國兵戈息，仍聞大有年。
欲尋江上宅，預辦酒家錢。
好句煩招隱，餘生且樂天。
向來真可笑，舍己别耘田。
次韻周共叔五首·其二
作者：許景衡
朝代：宋

黄卷開三館，紅塵又幾年。
病多須藥物，旅寓費嚢錢。
舊學寧無意，斯文祇任天。
軒軒千里鶴，可但戱芝田。
次韻周共叔五首·其五
作者：許景衡
朝代：宋

鄰並端如約，追隨可判年。
稻粱當富歲，魚蟹不論錢。
春到花開處，霜餘橘熟天。
清尊長嘯傲，滄海半桑田。
次韻周共叔五首·其四
作者：許景衡
朝代：宋

賜環初就日，弛擔又逾年。
老矣懷三徑，歸歟有幾錢。
報君慚犬馬，戀闕望雲天。
但得鄰顔巷，寧論負郭田。
次韻姚伯遇
作者：許景衡
朝代：宋

從事慚非才，日覺有不如。
丐閒得祠館，回首謝榮途。
古來陋巷人，飲水樂有餘。
利勢與名節，二者常難俱。
次韻寄盧行之三首·其一
作者：許景衡
朝代：宋

萬疊遥山鎖暮煙，一江秋水渺連天。
憑欄正是滕王處，下榻誰知孺子賢。
聞道白魚方切玉，更饒黄雀正披綿。
一樽吟嘯無餘事，說著塵埃却可憐。
次韻寄盧行之三首·其三
作者：許景衡
朝代：宋

撲撲金猊嘘白煙，峩峩畫閣插青天。
杯盤灑落有餘韻，翰墨風流追昔賢。
遠岫長堆翠羽被，晚霞碎拍臙脂綿。
銅章更有詩家子，横寫緒餘猶可憐。
次韻寄盧行之三首·其二
作者：許景衡
朝代：宋

莫厭喧譁近市廛，且欣空闊對江天。
揮毫曾不靳珠玉，列斝何須問聖賢。
南浦西山雲漠漠，夕陽芳草思緜緜。
飛牋遠寄京塵裏，多謝星軺尚見憐。
次韻張敏叔筠軒
作者：許景衡
朝代：宋

蘭陵公子留題後，野草閒花變四時。
惟有此君猶好在，年年添得歲寒枝。
次韻張縣丞賀三貢士
作者：許景衡
朝代：宋

貢籍初登郡學生，海隅草木也欣榮。
一鄉三秀真希闊，大筆千言豈猥并。
樂育從來推絳帳，作新何止換丹楹。
會看騰躍如夫子，淡墨高高掲姓名。
次韻彦崇遊三洞
作者：許景衡
朝代：宋

兩溪尋勝處，三洞得偕行。
澗外雲猶濕，山深谷應聲。
留連看龍躍，來往計牛鳴。
回首林間寺，疏鐘報晚晴。
次韻戴人達遊靈隱
作者：許景衡
朝代：宋

春來幾度過靈山，不覺穿林錦籜斑。
可是人間未炎熱，冷泉終日自潺潺。
次韻戴禹功游浄梵退居
作者：許景衡
朝代：宋

泮宫人物最清修，杖履時尋水石幽。
已聴老僧談出處，更邀逐客共賡酬。
浮雲過眼空千古，巨浸觀身袛一漚。
風彼舞雩宜有得，聖門更欲與公游。
次韻戴禹功父子遊靈隱
作者：許景衡
朝代：宋

聞道飛來太怪生，薄遊聊與問山名。
陀羅布影於中好，篤耨飄香分外清。
猿在僧呼雖舊事，鶴鳴子和亦真情。
晚來歸路還瀟灑，裊裊青煙十里城。
次韻曾光叔曇縣尉
作者：許景衡
朝代：宋

我今自笑菌生庵，才讀君詩舌本甘。
未暇清修齊臘八，要陪游冶趁春三。
極知世外交從好，却厭塵中富貴酣。
谿老絕無名利念，不謀耕鑿即漁蠶。
次韻楊時可戯高潛翁
作者：許景衡
朝代：宋

青衫白馬佳公子，山東豪俊知名氏。
平生青雲期自至，倉庾一官聊復爾。
丞公家風繼伯起，笑渠颺糠兩眼眯。
乘田委吏古不恥，端恐前言戱之耳。
次韻江左司
作者：許景衡
朝代：宋

長空翳翳木落處，流水渾渾沙盡頭。
安得此身生羽翼，眼中長見釣臺秋。
次韻江民表寄王聖時六首·其一
作者：許景衡
朝代：宋

先生脱塵屣，酉室八十年。
物態日紛紜，此境長湛然。
問道滿函丈，孰云無世緣。
茫茫天地間，所樂乃一廛。
燕坐亦何爲，柏子炷爐煙。
次韻江民表寄王聖時六首·其三
作者：許景衡
朝代：宋

我亦斯人徒，鳥獸可同羣。
隱居豈我意，裋褐老海門。
物理有悟會，明鏡無塵痕。
似聞釣臺老，勸飽千里蓴。
豈爲飲啜興，端念父子親。
次韻江民表寄王聖時六首·其二
作者：許景衡
朝代：宋

前輩不可見，吾猶及此老。
灑然忘鄙吝，豈復嘆枯槁。
微言破聾瞽，從之恨不早。
况有樗櫟年，庶幾松柏操。
先生爲首肯，人人有吾道。
次韻江民表寄王聖時六首·其五
作者：許景衡
朝代：宋

居士不溷俗，已判此生間。
釣臺經世志，諤諤在朝端。
出處固不同，相對即歡顔。
乖違限南北，奮迅無羽翰。
此心日相見，未應勞永嘆。
次韻江民表寄王聖時六首·其六
作者：許景衡
朝代：宋

天地吾一氣，萬物吾一身。
紛紛梏形體，末學蔽多聞。
二老獨超然，早以德爲鄰。
昭昭此心理，千古無故新。
寄聲發妙藴，一視世間人。
次韻江民表寄王聖時六首·其四
作者：許景衡
朝代：宋

諫省坐何事，南遷臨嶺嶠。
天命已在我，誰能賦鵩鳥。
第懷平生友，坐隔湖海杳。
生還桐水上，尺素寓襟抱。
鷄黍儻可期，千載有同調。
次韻王功達見寄
作者：許景衡
朝代：宋

烏府參風憲，鯫生負德音。
投閒雖白首，體國尚丹心。
天上浮雲散，江邊秋色深。
第知歌擊壤，寧復賦愁霖。
次韻王經國
作者：許景衡
朝代：宋

人生皆有役，我亦事川塗。
崎嶇蕩兀中，此境常晏如。
永懷賢令尹，出處與道俱。
起予亦多矣，詩句乃其餘。
次韻盧彦升
作者：許景衡
朝代：宋

同場名輩敢爭鋒，想見當年賦詠工。
苒苒星霜今欲老，拳拳畎畝獨懷忠。
羊腸已失千重險，鵬翼方看萬里風。
應笑長安徒索米，不知鼯鼠技將窮。
次韻經臣見贈
作者：許景衡
朝代：宋

犬羊無故事喧争，惆悵中原失太平。
天上風霜方鼓動，人間草木已欣榮。
共懷前日千齡遇，誰使蒙塵萬里行。
淚眼時時望滄海，百川渺渺嚮東傾。
次韻邦直中秋夜月
作者：許景衡
朝代：宋

秋半風高天四垂，去年曾此賞清輝。
素娥可愛還依舊，游子誰知尚未歸。
望極星辰皆北拱，興闌烏鵲自南飛。
一聲水調何人唱，莫惜淋浪酒濕衣。
次韻鄭希仲
作者：許景衡
朝代：宋

周詩三百篇，强半出憤激。
少陵嗣真作，千載無匹敵。
嗟我亦何爲，苦心等蓮菂。
平時一千首，棄擲隨瓦礫。
朝隮不成雨，安用横天霓。
吾僚一何妙，筆下飛霹靂。
青天與白日，奴隸皆知覿。
况是箇中人，固應厭饑惄。
入幕盛紅蓮，不才慚散櫟。
勉哉攄婉畫，稚弱安紡績。
次韻酬胡元賓
作者：許景衡
朝代：宋

天地一逆旅，此行適同塗。
等是驅馳人，何者爲不如。
一念有忻厭，慊然顧贏餘。
安得如吾子，不與世俗俱。
次韻陳仲山見寄
作者：許景衡
朝代：宋

風雨江湖夢，衣裳京洛塵。
人生皆物役，海內豈吾貧。
丈室雖多病，鄰翁或可親。
杖藜元有約，會見往來頻。
次韻陳季修
作者：許景衡
朝代：宋

綵衣初寄水邊村，學子紛紛已滿門。
聞道詩書多旨趣，固知師友有淵源。
聲名在子那能掩，志業如余豈足論。
應笑倦飛歸已晚，結廬開徑近雲根。
次韻馮吉老
作者：許景衡
朝代：宋

馬蹄長厭軟紅塵，欲去虚名意亦欣。
壯士寧爲東閣客，故人休誦北山文。
到家留語應如鶴，出岫無心恐似雲。
我亦有田江海曲，年來舍已爲誰耘。
次韻黄堯翁南漪堂書事
作者：許景衡
朝代：宋

南漪勝槩壓西湖，珍重瀛洲肯寓居。
紅藕自欣歸賦詠，杜鵑應嘆早驅除。
煙收露下鳴皋鶴，風定波平在藻魚。
箇裏憑欄知有得，絕勝閉户病相如。
款某大理墳
作者：許景衡
朝代：宋

丹筆持平久，清時屬望深。
誰憐一抔土，長負百年心。
舊友多高誼，諸郎亦好音。
獨慚門下客，流落但悲吟。
歸自濱州
作者：許景衡
朝代：宋

扶疏弱柳綠初勻，啞咤黄鸝語未真。
行路逢春渾不覺，却須說似探花人。
江
作者：許景衡
朝代：宋

江邊問舟子，潮落幾時回。
野店無燈火，還須明月來。
江樓
作者：許景衡
朝代：宋

江水去無邊，江樓思渺然。
西風掛帆席，一一是歸船。
江邊行
作者：許景衡
朝代：宋

江邊煮鹽女，日墾沙中土。
聞道潮乾土有花，肩負争先汗如雨。
經年鬻鹽赴官市，屋裏藜羮淡如水。
誰家滋味盡八珍，猫狗食餘隨帚塵。
池上
作者：許景衡
朝代：宋

十里西城去，春風水拍堤。
畫船簾幕動，别殿筦絃齊。
勿覺仙山遠，相将醉路迷。
紅塵競回首，斜日杏花西。
泗州堂
作者：許景衡
朝代：宋

投宿山房第二回，壁間題字已塵埃。
簿書奔走渾無定，更解偷閒幾度來。
浄光旻老几上見呂少逸詩軸二絕·其一
作者：許景衡
朝代：宋

白髪龐眉一老僧，掃除緣事室如冰。
案頭唯有新詩軸，自說風流令尹能。
浄光旻老几上見呂少逸詩軸二絕·其二
作者：許景衡
朝代：宋

天涯此日逢周子，海內今年得呂侯。
自笑種頑終不比，可憐迂闊暗相投。
浮屠二首·其一
作者：許景衡
朝代：宋

浮屠有沖衍，少小已雋偉。
身雖束異敎，性實嗜書史。
千言揮灑頃，妙語如飜水。
嗟嗟静閣中，斯人今已矣。
浮屠二首·其二
作者：許景衡
朝代：宋

成象有至行，既冠逃浮圖。
與遊何其多，一一士大夫。
毛髪不及𩮜，破衲常如如。
軒檻已陳迹，來者猶嗟吁。
海上
作者：許景衡
朝代：宋

江闊渾無際，潮平更不流。
魚龍方鼓躍，鳬鴨共沉浮。
别岸多雲樹，斜陽一釣舟。
蓬萊如可到，當與子同遊。
清陂堂
作者：許景衡
朝代：宋

當年平翠看青嶂，枕上長教捲畫簾。
今日清陂堂裏宿，寒波萬頃浸銀蟾。
人間好景無如此，物外清遊豈易兼。
富貴功名非我事，尚容山水樂無厭。
清陂堂·其一
作者：許景衡
朝代：宋

簿領他年解印歸，尚憐江上子魚肥。
扁舟不學鴟夷子，只要清陂作釣磯。
清陂堂·其三
作者：許景衡
朝代：宋

取次題詩留屋壁，從他傳唱落漁家。
禪翁好事還堪笑，枉却青青一尺紗。
清陂堂·其二
作者：許景衡
朝代：宋

午枕欹時睡思遲，含風百頃碧琉璃。
人生適意當如許，莫遣塵埃外客知。
渡淮
作者：許景衡
朝代：宋

我觀淮之源，東行已千里。
扁舟一日下長淮，似與故人相見喜。
不知渡越幾澗谷，清澈尚爾無泥滓。
澹然端肯與我俱，試問故人能有幾。
蕩雲沃日窮眼界，茫茫直與天相似。
萬艘絡繹鼓風蒲，翳翳塵飛明鏡裏。
况聞水伯時惡劇，雷擊風掀浪山起。
豈知生處極幽深，清淺涓涓一泓爾。
吾聞古來養心者，擴而充之亦如此。
自慚學問太迂疏，十載不離蛙井底。
潢汙斷港何足道，所得未能充口耳。
忽驚浩浩東傾海，會令百川皆遶指。
君看厚地一撮土，本來也是無多子。
人間萬事須自强，嗟我蹉跎今老矣。
温嶺界上
作者：許景衡
朝代：宋

嶺北無端去抱關，嶺旁便是舊家山。
回頭試覓歸時路，只在行人頃步間。
潛清室
作者：許景衡
朝代：宋

世途溷塵土，道人獨潛清。
隱几方丈間，凜然玉壺冰。
湖山自拱揖，風月時將迎。
未能役濟勝，久客媿吾纓。
焚香藍帳中酷似梅花
作者：許景衡
朝代：宋

江南臘雪不到地，六出枝頭也逼真。
萬里塞垣從簿領，五年驛使絕音塵。
誰知斗帳回殘夢，却有鑪煙作早春。
草木無情聊假合，謝他知有箇中人。
無題
作者：許景衡
朝代：宋

功名等戯劇，俗眼自驚詫。
詩酒有真味，多應知者寡。
甞聞歐陽子，風月本無價。
今我貧到骨，懸磬比居舍。
就使一錢直，在我已不暇。
故知造化意，特用相慰藉。
無題
作者：許景衡
朝代：宋

台奴初學語，丹子已能行。
問叔今何處，嗔爺太懶生。
會令主門户，豈復意功名。
坐對江湖晚，横塘舟自横。
獻王祠
作者：許景衡
朝代：宋

列國提封倚樂亭，九河分處見孤城。
池臺釣罷人何在，邱壠春來草自生。
遺像丹青皆舊物，斯民簫鼓漫新聲。
誰能特表平生事，祝史從官得幣牲。
王經國生辰
作者：許景衡
朝代：宋

試問何時得異材，斗杓插子近旬來。
文星已作人間瑞，陽氣方從地底回。
何有摩挲話銅狄，要看清淺半蓬萊。
斯民再歲蒙休澤，多少歡聲入壽杯。
王義夫召飯鼇山亭詩
作者：許景衡
朝代：宋

海上聞三島，人間占幾州。
孤城臨鳥道，雄構壓鼇頭。
縹緲層軒外，縈紆一徑幽。
鳴琴常有暇，飛蓋許同遊。
平野連天闊，洪河遶塞流。
清風驅酷暑，畏日得新秋。
麥破銀絲浄，茶烹玉蘂浮。
官聯慙蹇淺，恩紀獨綢繆。
牢落登高賦，驅馳爲食謀。
從公時晤語，不復歎淹留。
璧山堂
作者：許景衡
朝代：宋

在處看山多間斷，經行尤喜得斯堂。
畫屏簇簇連千室，古璧蒼蒼遶四旁。
憶昨服官叨內府，祗供嚴祀屬新陽。
天涯寓目徒增感，一覺鈞天夢帝鄉。
環翠軒·其一
作者：許景衡
朝代：宋

横塘歸路尚間關，環翠軒中幾往還。
山水祇應隨處好，不勞回首白雲間。
環翠軒·其二
作者：許景衡
朝代：宋

好是清風五月寒，便教忙殺也盤桓。
最憐池水荷花滿，不與詩翁一處看。
甲辰春作
作者：許景衡
朝代：宋

香火祠庭即隱淪，誰知未許作閒人。
一抛夜雨横塘宿，三見東風石液春。
當宁照臨齊日月，餘生報効絕涓塵。
尚寛九死憐多病，乞與江湖自在身。
登清勝堂呈長兄
作者：許景衡
朝代：宋

幽居在山腰，斯堂近山頂。
松竹瑣陰翳，軒窗闢光炯。
先生爲題榜，醉墨重九鼎。
登臨屬秋半，揺落江山迥。
獨鳥點晴空，斜陽亂帆影。
相將舉網去，鳴榔盡漁艇。
含情寓毫端，羞澁對清景。
却憶初來時，積雪照高嶺。
餘香舞寒梅，芳意萌野杏。
英英座中客，玉樹凌風並。
天涯歎淪落，誰使脱陷穽。
愴然撫陳迹，曉夢驚初醒。
年來飽經事，百念欲灰冷。
君恩等山嶽，此意猶耿耿。
何當伸報効，萬一免罪眚。
杖屨時往來，壺觴欲酩酊。
樊籠戢鴻鵠，末俗多蛙黽。
此心端不謬，餘生亦何幸。
但恐主人瞋，塵沙汙異境。
白沙驛弔辛氏
作者：許景衡
朝代：宋

劍溪激流湍，狠石森戈殳。
劍山皆壁立，小徑千盤紆。
行人雖慎擇，何者爲夷塗。
我行岳灘上，短亭臨路隅。
詩榜紛四壁，共傷辛氏姝。
辛公罷會稽，歸舟挈妻孥。
驚濤觸巨石，十掌一息殂。
唯公倚敝篷，脱命顛沛餘。
泥沙汙玉質，波瀾漾羅襦。
草木爲慘淡，鷗鳬亦驚呼。
嬌魂逐流水，散漫何所如。
遺骸不盡獲，亦有葬江魚。
千金不垂堂，覆轍戒後車。
爾死今四紀，曾無復淪胥。
是身等浮雲，變滅只斯須。
在物苟有益，寧辭死非辜。
沉江恥讒國，人皆笑三閭。
殺身以成仁，聖言良不誣。
溺死豈爾志，庸知非良圖。
紛紛殖已利，感歎獨躊躇。
石屏
作者：許景衡
朝代：宋

嗟我官永寧，天台祇兼驛。
如何三過雁，未省一投屐。
豈無謫仙夢，蕭散到泉石。
亦有山中詩，淋漓堆醉墨。
當時巧酬唱，二左名藉藉。
戴子爾何爲，十載名山客。
自言石橋下，醉耳驚霹靂。
石橋富孫子，一一粲珪璧。
希微小江山，妙盡丹青蹟。
憐我逸少徒，念念岷峨適。
持此一拳許，已作千峰碧。
我生癡鈍殺，兩眼眩白黑。
塵埃浪奔走，簿領隨戯劇。
何階探道要，回首謝形役。
琴書載扁舟，歸卧横塘側。
天台何必到，去路饒荆棘。
端留石屏風，種種自可識。
石泉小軒
作者：許景衡
朝代：宋

泉裂碧巖腹，玆焉復小渠。
泓澄元有在，溉濯乃其餘。
孤迹寄江海，三年困簿書。
閒來俯清淺，感歎獨踟躇。
示世隆
作者：許景衡
朝代：宋

問訊吾家姪，題詩寄此情。
遺孤猶小在，聰慧乞憐生。
祖母今年老，門風待汝成。
須知疏懶叔，早晚欲歸耕。
示師言民表
作者：許景衡
朝代：宋

二子追涼古寺東，陰陰綠葉散清風。
蓽門蝸舍日亭午，試問此風同不同。
秋冬思家
作者：許景衡
朝代：宋

鈎簾危坐思悠悠，疏雨知人特地收。
明月清風孤館夜，寒砧短笛異鄉秋。
我生志氣誰相許，何日身心得自由。
極目長天山隔斷，吾家不見白雲浮。
種樹
作者：許景衡
朝代：宋

幽谷青青樹，移根倩爾栽。
祇疑荆棘地，不稱棟梁材。
豈爲歲寒改，稍看春色回。
清陰惟海國，回首思悠哉。
端午
作者：許景衡
朝代：宋

節序重重過，京華物物新。
安排黍生角，粧點艾爲神。
窮衖無來客，他鄉有故人。
揮毫非楚些，誰與弔靈均。
節物詩
作者：許景衡
朝代：宋

江水西風急，江天作暝陰。
鄉山猶在眼，節物莫驚心。
是處皆秋穫，誰家急暮砧。
薄遊愧妻子，飄蕩到而今。
紀夢詩郭荀卿見和次韻
作者：許景衡
朝代：宋

溪水泠泠溪上軒，登臨誰道四并難。
當年髣髴夢仙塢，今日分明在廣寒。
還憶鳩鳴雲色重，似聞鷄唱漏聲殘。
刻舟已有新詩句，流落何妨作外官。
絕句·其一
作者：許景衡
朝代：宋

五載客河關，塵沙滿領間。
扁舟下清阪，眼底是淮山。
絕句·其二
作者：許景衡
朝代：宋

笑語三關去，扶持萬里歸。
情知是同載，爲底更霑衣。
經臣重九假馬同諸友登高·其一
作者：許景衡
朝代：宋

借馬登高日已曛，一尊眊矂自相親。
可憐山奥無多地，著盡秋來沒興人。
經臣重九假馬同諸友登高·其二
作者：許景衡
朝代：宋

病告看看近兩旬，登高一一聽諸鄰。
佩萸誰是佩刀者，落帽多應落解人。
縱目軒詩
作者：許景衡
朝代：宋

真人已仙去，釋子在高岑。
暮色江山遠，春風草木深。
何人與題詠，今我亦登臨。
縱目皆云爾，誰知有縱心。
繁叔見和再依韻謝之·其一
作者：許景衡
朝代：宋

曾錄新詩數百章，簡編從此有輝光。
當年俱是江邊客，今日早爲天上郎。
竹葉一樽魚似玉，梅花三弄月如霜。
邊城樂事還隨分，莫教終朝有底忙。
繁叔見和再依韻謝之·其二
作者：許景衡
朝代：宋

分明喜色滿眉間，誰怕霜毛作老顔。
況有杯盤留客醉，不教風雨爲人慳。
子真最愛橫塘水，居士新遷巾子山。
唯有詩壇小工部，吾君未可放教閑。
羅源護國院危簿以爲大類廬山因作兩絕句·其一
作者：許景衡
朝代：宋

石橋松徑入招提，盡道分明是虎溪。
却恨歸鞍太匆促，不能月下聽猿啼。
羅源護國院危簿以爲大類廬山因作兩絕句·其二
作者：許景衡
朝代：宋

東林未到聞人說，護國門前最逼真。
亦有遠公能好客，他年同作社中人。
翁老過邑
作者：許景衡
朝代：宋

百里絃歌地，别來俄至今。
江山已陳迹，桃李漫餘陰。
白髪心猶壯，清歌酒屢斟。
何妨鎮還往，眷眷吏民心。
翁行簡挽詩
作者：許景衡
朝代：宋

學舍賢師友，年家老弟兄。
分符渺淮楚，傾蓋憶都城。
白雪千篇在，黄粱一夢驚。
承家今有子，未覺負平生。
聞子瞻南遷
作者：許景衡
朝代：宋

隴蜀崎嶇外，炎荒聞望中。
黑頭方世用，青眼忽途窮。
遂作天涯客，何如塞上翁。
幽愁還有作，笑殺贊皇公。
聰師邀入山
作者：許景衡
朝代：宋

學道無成亦可憐，紛紛膏火自熬煎。
似聞沽酒邀元亮，故敢移書問大顛。
州縣徒勞輸此日，雲山高卧或他年。
須知二老風流在，賞遍西枝月更圓。
與言叙己卯之别
作者：許景衡
朝代：宋

放逐歸來梅子真，江邊無限送行人。
千鍾桑落開新釀，十里梅花正早春。
邂逅喜君方筮仕，經過嗟我倍思親。
驚回十二年前夢，陳迹依然淚滿巾。
舊有詩寄左與言兼呈劉元禮今因寓此仍用前韻寄劉
作者：許景衡
朝代：宋

東行長憶過新樓，衣綵題詩贈李舟。
千里尚歌公惠政，十年誰念我重遊。
雨餘三洞雲俱散，水落雙溪月自留。
莫戀城南好泉石，斯民屬意富民侯。
蒲秀才集臨川詩
作者：許景衡
朝代：宋

世人集句漫紛紜，吾子超然有異聞。
獨把長矛探虎穴，不教仙翼浪雞羣。
離離池上生春草，藹藹江南欲暮雲。
喜得安居從此始，絕勝釐析事虚文。
虞仲訪僧正見招以詩屬亟歸不及往依韻和報兼簡康休二上人
作者：許景衡
朝代：宋

東溪自是老林師，千偈瀾飜獨此時。
盡判百家無好句，故教二子亦能詩。
逢迎蠟屐應班草，奔走芒鞵愧采芝。
多謝相招故人意，更慚妙韻繼前思。
蜡祭前一日致齋亭午風日和暖呈同舍二絕·其一
作者：許景衡
朝代：宋

明朝八蜡徧羣神，今日風光漸可人。
須信少陵能體物，分明臘近已含春。
蜡祭前一日致齋亭午風日和暖呈同舍二絕·其二
作者：許景衡
朝代：宋

午枕昏昏迎好夢，齋房寂寂稱幽人。
却思寒夜諸公子，解作霜臺一笑春。
螢
作者：許景衡
朝代：宋

不知何處出，牢落水村邊。
隱隱猶含雨，飛飛欲近船。
詩書看老矣，事業尚茫然。
今夕知何夕，篷窗猶未眠。
行之席上送忠彦
作者：許景衡
朝代：宋

客裏相看常草草，酒邊一笑莫匆匆。
明朝各自東西去，回首江山宿霧中。
行之見和再寄
作者：許景衡
朝代：宋

大手從容静塞塵，人間猶誦病參軍。
詩家態度公能繼，還見春空藹藹雲。
行之見招觀畫
作者：許景衡
朝代：宋

喚我來看訪戴圖，溪山慘淡雪糢糊。
扁舟也待江湖去，更有王維妙手無。
行役詩
作者：許景衡
朝代：宋

行役無時節，春來又幾時。
柳條隨處處，梅蘂亦枝枝。
弱質曾無取，斯文祇自宜。
眼邊新物色，駐馬暮江湄。
西湖夜歸口占送李泰發
作者：許景衡
朝代：宋

山上徜徉湖上歸，月明千頃浸玻瓈。
明朝有客朝天去，多少紅塵在馬蹄。
訪唐尉
作者：許景衡
朝代：宋

郭外青山带勢斜，松篁深處子真家。
年來鉦鼓渾無事，卧看殘陽映落霞。
試茶
作者：許景衡
朝代：宋

此生貧與病相兼，從仕居閒兩不堪。
莫怪年來有茶癖，要看滋味在餘甘。
調同舍
作者：許景衡
朝代：宋

播穀子，播穀子，爾休苦苦催春耕。
勸農使者無一語，嗟爾聒聒知誰聽。
提葫蘆，提葫蘆，荒年有酒無人酤。
先生年來亦不飲，花前愧爾情渠渠。
杜鵑流血思歸去，百舌從來巧言語。
紛紛隨意作春聲，夢入鈞天聽韶濩。
先生避俗厭煩喧，竹底誅茆甞閉户。
蒼苔滿徑人迹稀，嗟子胡爲肯同住。
聲名盡道男子事，窗下誰知讀書苦。
燈花落也作罷休，早取商量君聽取。
論學
作者：許景衡
朝代：宋

咨爾學者，學古之道。
惟古善教，有倫有要。
其學維何，致知格物。
對身而誠，物我爲一。
匪曰我私，推之斯行。
親親長長，而天下平。
諸友偶賦克己以戰喻次韻酬之
作者：許景衡
朝代：宋

聞道除戎戒不虞，何須深考七家書。
萬全要在先謀帥，多算安能便勝予。
豈止邊陲卧鼙鼓，嘗聞俎豆薦牢蔬。
古來偃武修文者，會使人人有室廬。
謝諸友
作者：許景衡
朝代：宋

絕學寥寥千載餘，忽驚酬唱祖前書。
善人今得見之矣，吾道將行命也歟。
滴滴寒聲消臘雪，融融生意看春蔬。
不才聖世甘無用，歸去先人有敝廬。
謝韓用可和記夢詩
作者：許景衡
朝代：宋

嘗聞歐陽子，自許一世豪。
及得梅老蟠桃詩，畏彼松柏臨蓬蒿。
歘然欲以怪自戯，新句遠繼愈與郊。
嗟我後來亦何爲，敬誦遺墨徒嘈嘈。
有時援筆學模寫，矯首但覺嵩衡高。
宣城無人穎尾空，百年風月何寥寥。
那知吏部有孫子，年少力學精風騷。
前日記夢屬我韻，筆墨奔放欲與二子爭秋毫。
秦盆楚筑未覺陋，鏘然入耳驚咸韶。
昔我一官向天台，春風洞府生碧桃。
簡書坐束寸步不能到，落花流水空迢迢。
羡君幽夢得所適，一飽便覺忘葷臊。
要尋蘇后評濟漯，豈學劉阮迷妖嬈。
百年擾擾亦夢耳，更較長短論昏朝。
不如吟詩飲美酒，從他世事如牛毛。
護國寺詩·其一
作者：許景衡
朝代：宋

未暇遠尋廬阜遊，只消護國也深幽。
種蓮惠遠誰還往，得酒淵明自獻酬。
惡句多慙居唱首，高吟長許作遨頭。
請看十八人同社，盡是人間第一流。
護國寺詩·其二
作者：許景衡
朝代：宋

小詩聊記鳯山遊，髣髴東林水石幽。
已愧高僧與摹刻，更煩諸老數賡酬。
簿書底事長遮眼，林壑何人肯轉頭。
會待從公白蓮社，杖藜來往亦風流。
賀人祖父生辰
作者：許景衡
朝代：宋

青春嘉誕日，八十渭川師。
林下有真樂，人間無愧辭。
松梢看舞鶴，荷葉隱巢龜。
賴有榮孫子，藍袍薦壽巵。
賀生日詩
作者：許景衡
朝代：宋

慶系來從沁水園，勳門婦德衆稱難。
舊聞孟母無欺語，新得嫦娥不老丹。
行見綵衣添衮繡，更饒文砌擁芝蘭。
却須剩種黄金菊，留待年年獻壽看。
資福清軒
作者：許景衡
朝代：宋

偶過清軒坐餉時，道人煮茗索題詩。
紅塵六月門前路，疏雨泠泠滴小池。
賈村三首·其一
作者：許景衡
朝代：宋

浩浩長河去不回，先生風采亦悠哉。
纍纍古塚漫秋草，日暮牛羊自下來。
賈村三首·其三
作者：許景衡
朝代：宋

漲河秋水日渾渾，獨放扁舟過賈村。
記得塵沙厭爲客，初浮清汴出都門。
賈村三首·其二
作者：許景衡
朝代：宋

蘆葦蕭疏倚斷垣，賈家猶有兩三村。
鋤犁蓑笠紛紛去，知是先生幾代孫。
贈五台妙空師
作者：許景衡
朝代：宋

山僧棲在山之巔，胡爲振錫來市廛。
且言自得相形術，願與多士談媸妍。
津塗窮通可逆數，名分巨細潛開先。
龐眉合享壽考福，鼎角堪持丞弼權。
人生肖貌雖若爾，天理應效非皆然。
條侯餓死始難必，裴度果相終何緣。
亨衢第以直道致，吉祉多爲陰功延。
操脩向善或向惡，感召凶吉如蹄筌。
予觀傳記考物理，謂師語議非無傳。
出言少偷信不免，受玊苟堕知難全。
况乎素行未中積，敢以虚表要諸天。
富哉荀卿騁雄辯，推本心術深磨研。
九州功崇夏禹跳，三面德至成湯偏。
仲尼何長子弓短，古今無害爲聖賢。
林宗知人出明性，清澈鑒裁猶澄淵。
大端亦貴器與識，規矩安可私方圓。
君平卜筮達至理，探索造化窮推遷。
與臣言忠子言孝，利害之際尤拳拳。
古人術學務原本，寧將浮說相拘攣。
羡師通論近名教，爲師條列終吾篇。
贈人
作者：許景衡
朝代：宋

山陽隱君子，少有高世名。
終身慕父母，事之如平生。
青衫老一命，儒宫談六經。
經行必造門，懷如遇公卿。
虚往而實返，授業多豪英。
衣冠塵土闇，辯論江河傾。
吟哦千萬篇，迥與六藝并。
鮑謝寒蟬噪，郊島蒼蠅聲。
先生兼衆體，渾然獨天成。
贈仁上人
作者：許景衡
朝代：宋

飽聽長蘆江水聲，歸看苕霅更分明。
故人應嘆遽如許，慈母翻愁太瘦生。
邂逅艤舟同一笑，登臨懷古亦多情。
髯張好句新拈得，恰好而今送子行。
贈俞清老
作者：許景衡
朝代：宋

昔我江淮幾還往，聞君兄弟有聲名。
小軒便作陶彭澤，五字何如李少卿。
自說此身看老去，却慙相見太忙生。
何時粗有田園計，把手江邊取次行。
贈别應仲康功二絕·其一
作者：許景衡
朝代：宋

多謝故人憐逐客，不辭追路到吳山。
誰知别意添悽斷，却送歸舟出北關。
贈别應仲康功二絕·其二
作者：許景衡
朝代：宋

臘盡江梅未放春，欲將何物贈情親。
端居陋巷有真樂，寄語吳門老丈人。
贈别盧行之三絕·其一
作者：許景衡
朝代：宋

三載相從樂有餘，也知志業在詩書。
柳亭蘸甲分攜後，更有何人得似渠。
贈别盧行之三絕·其三
作者：許景衡
朝代：宋

百金買得玉麒麟，千里看他氣欲犇。
知子猶能守家法，不應騎去傍人門。
贈别盧行之三絕·其二
作者：許景衡
朝代：宋

尋常送客一樽酒，醉聴離歌亦慘顔。
今日匆匆折揚柳，高陽關裏唱陽關。
贈吳子思
作者：許景衡
朝代：宋

花縣初相見，清樽日笑歌。
交情論厚薄，客路自蹉跎。
歷歷功名意，駸駸歲月多。
豈知同夜宿，還問命如何。
贈吳惇仁
作者：許景衡
朝代：宋

塵埃簿領判悠悠，瘦馬尋春到海頭。
已是二毛侵老境，尚能一笑得英遊。
誰言前輩風流盡，我覺名家世業優。
但得此心常了了，豈知州縣是淹留。
贈夏倅
作者：許景衡
朝代：宋

九華直上參雲漢，秀氣由來出縉紳。
聞道賢良歸盛族，故應文彩繼前塵。
春風醴酒年年好，月色燈花處處新。
他日傳柑向雙闕，還思曾醉慎江濱。
贈姚儀甫
作者：許景衡
朝代：宋

年少開千卷，生涯祇一瓢。
聲名動場屋，意氣在雲霄。
素髪今垂領，青衫尚折腰。
未應輕斗禄，吏隱本逍遥。
贈張同年諸孫詩
作者：許景衡
朝代：宋

綠髪蒙茸初著巾，翁翁喚作掌中珍。
始知詩禮趨庭早，又見芝蘭滿院春。
青紫近來如拾芥，文章此去不勞神。
塵埃衮衮元無補，應笑年家老丈人。
贈張承老
作者：許景衡
朝代：宋

永裕躬神武，開邊絕漢西。
雖云擁貔虎，猶未斬鯨鯢。
吾子名家後，當年訓士齊。
天涯思往事，回首祇悽悽。
贈敏叔二首·其一
作者：許景衡
朝代：宋

星郎持節厭驅馳，解組蕭然兩鬢絲。
三紀聲名詩獨步，五州惠愛吏爲師。
裕陵松柏秋風早，茂苑江山落日遲。
千載赤松應更喜，故人孫子也相隨。
贈敏叔二首·其二
作者：許景衡
朝代：宋

公家舊物是蓴鱸，好箇歸休便入吳。
唯有五湖供放曠，也無三徑可荒蕪。
酒樽傾倒隨風月，詩句流傳入畫圖。
煙水悠悠來不盡，高名千古與之俱。
贈朱深明
作者：許景衡
朝代：宋

十年走南北，委跡甘蠢蠢。
舊學已茫然，疏慵長自哂。
豈知江漢旁，名士有標準。
高名久傾屬，王事得親近。
可是臭味同，一笑脱畦畛。
華堂照犀玉，覺我蝸舍窘。
風流跂前輩，要當攄妙藴。
胡爲飯藜藿，默坐師粲忍。
微生縻簿領，與俗益矛盾。
蹉跎谷口志，慚愧鹿門隱。
百念已灰冷，積習掃未盡。
緒餘君勿靳，迷途須汲引。
贈江左司
作者：許景衡
朝代：宋

先生見告漢江上，居士歸從庾嶺頭。
白日火珠無玷翳，閒花野草是春秋。
贈董公權
作者：許景衡
朝代：宋

前輩風流今掃地，怪君尚肯轉頭看。
元來自作小兒子，猶及當初老長官。
簡冊微言齊日月，絃歌餘澤在芝蘭。
却慚江海生尤晚，不得同年拜杏壇。
贈袁州仰山簡長老
作者：許景衡
朝代：宋

簡師本吾儒，學佛見閫奥。
開心滌塵滓，回首棄巾帽。
飄飄秋雲意，凛凛霜柏操。
魚鼓屢陪衆，林壑常寄傲。
十年棲仰山，終日勤勸導。
欲酌清泠泉，爲爾沃炎燥。
欲揮智慧劍，戒爾逞貪暴。
迷途自多梗，法岸豈易到。
惟知務引抜，仰不愧覆幬。
幽明雖難詰，善否疑有報。
巖間湧寶塔，兹事誰爲造。
琢削寧須班，挽拽誰困奡。
一方競奔走，萬口盡諠噪。
守臣獻異狀，天子錫嘉號。
鎮壓等衡嶽，扶持壯大寶。
師乎良有得，叟也無復道。
贈鄭介夫
作者：許景衡
朝代：宋

人笑流離自抱關，天教强健老林泉。
回頭嶺海幾千里，屈指星霜五十年。
無事一樽誰與醉，有時兩手自争先。
也知世上皆兒戯，出處如公豈偶然。
赤鑒客館以清陂名堂賦詩
作者：許景衡
朝代：宋

古渡誰教名赤鑒，新堂自是面清陂。
何人好事能題榜，今我居先爲賦詩。
風静波平人散後，雲收天闊月明時。
可憐此箇無窮意，多少漁翁醉不知。
越州孝女朱娥祠詩
作者：許景衡
朝代：宋

十歲人家小女兒，凛然高節見臨危。
委身甘死凶人手，轉眼猶懷大母慈。
天子早曾加寵賜，邑官今爲立新祠。
若教娥與名俱沒，畏敵忘親未可知。
趙持志出先公文炳所藏蘆鴈
作者：許景衡
朝代：宋

當年公子身通侯，錦衣玊食天上游。
騎龍日日朝北斗，豈識萬里江湖秋。
但聞人說蘆葦傍，枯荷翻倒風颼颼。
四天墨黑雪欲落，羣鴈上下聲咿呦。
坐嗟上界足官府，十年高閣空雙眸。
豈無詩句强模寫，曉夢不到寒江頭。
何人筆墨得能巧，活脱所見來神州。
高堂素壁試披拂，已覺身在蘆花洲。
嗟嗟江海人，兀兀一葉舟。
煙蓑雨笠不自好，風雪横來翻百憂。
豈知公子曾未見，縑素髣髴千金酬。
人生萬事適意耳，過眼起滅皆浮漚。
玉函置璧誇謹密，流落道路知誰收。
公子好畫豈云爾，要使萬物供冥搜。
至今好句在人口，泰華突兀黄河流。
嗟我後來亦作詩，辭慳意鄙勞雕鎪。
願起公子已死中，論詩觀畫一洗千古愁。
趙敦禮見招小飲投壺明日南去
作者：許景衡
朝代：宋

瀟灑賢公子，閒邀病客俱。
青燈初照席，彩箭已盈壺。
隆凖真龍種，清聲想鳯雛。
扁舟明發處，應記夢華胥。
趙虞仲過仙巖以詩見寄答之
作者：許景衡
朝代：宋

十年歸夢在江湖，今日南飛塞鴈孤。
已覺登臨多感慨，固應吟詠轉荒蕪。
近聞仙嶺尋先友，亦有詩筒及老夫。
還許追隨白蓮社，横塘今已結茅廬。
趙表姪出先德彦章詩卷
作者：許景衡
朝代：宋

晚路嗟流落，長時任鬱陶。
故人今地下，新句出兒曹。
野潤春風早，霜清夜月高。
杯盤舊行樂，江水日滔滔。
跋亨老所藏買田帖
作者：許景衡
朝代：宋

世間榮利等雲浮，珍重先生早轉頭。
要得良田供玉粒，何妨累紙灑銀鈎。
千金身後方爲貴，十襲公家得盡收。
我亦塵埃倦遊者，紫薸二頃尚悠悠。
退食
作者：許景衡
朝代：宋

退食尋常無箇事，杖藜蕭散有餘歡。
小橋落日蓮峰碧，别圃薫風荔子丹。
早路謀身多齟齬，餘生隨意得盤桓。
横塘應笑歸來晚，短艇依然倚釣灘。
送世厚還鄉
作者：許景衡
朝代：宋

斷續黄梅雨，清涼小麥秋。
謫官猶逆旅，送汝上歸舟。
松菊宜勤種，簞瓢善自謀。
餘生須付託，可但鹿門遊。
送人遊天台
作者：許景衡
朝代：宋

洞裏桃花無數開，玉人不肯放春回。
未容梅福休官去，應怪劉郎獨自來。
送仲煥入潁詩
作者：許景衡
朝代：宋

好箇石城無分到，問君此去意如何。
一江春水竹葉酒，萬點青山佛髻螺。
聞道楚宫俱泯滅，祇應郢邑亦疑訛。
直須索取圖經看，莫只聽他白雪歌。
送何亨老出守泰州
作者：許景衡
朝代：宋

海陵人說毘陵好，太守當年迥不羣。
新命而今分竹去，歡謡何似隔江聞。
簿書幕下人誰任，尊俎樓頭客自醺。
千騎固應知體國，古來畎畝不忘君。
送僧遊天台
作者：許景衡
朝代：宋

石梁天絕赤城深，影落滄溟幾萬尋。
金策若回聊爲說，慰予終老愛山心。
送剛巽還鄉
作者：許景衡
朝代：宋

問君謁告還鄉曲，來往塗程得幾時。
莫怪杯盤能草草，只緣行李弗遲遲。
路從鴈蕩靈山好，秋入鴒原草樹衰。
京國艱難同旅食，而今莫遣老人知。
送吳師常
作者：許景衡
朝代：宋

吳君久羈旅，所至即爲家。
傾倒賢人酒，浮游仙客槎。
此身惟願健，萬事儘從他。
聞說今歸矣，田園亦有涯。
送商霖兼簡共叔
作者：許景衡
朝代：宋

末學紛紛只是誇，孔顔門户本無遮。
農工商賈皆同氣，草木蟲魚是一家。
我欲收心求克己，公知誠意在閑邪。
汝南夫子規模大，歸去相從海一涯。
送師顔致康深道入京
作者：許景衡
朝代：宋

二子今西去，贈言聊爾規。
勉哉精素業，行矣仕明時。
破臘梅先蘂，含春柳欲絲。
江邊人散後，帆影漸參差。
送廖用中
作者：許景衡
朝代：宋

也知志業在詩書，可是才高與世疏。
戯綵北遊非我計，督郵南去近吾廬。
官田雨足秋多黍，城市潮來食有魚。
更誦九江長短句，人間樂事得如渠。
送從姪邦直丞長溪
作者：許景衡
朝代：宋

阮舍淹丞屬，閩山得儁髦。
詩書能自立，州縣豈徒勞。
迂拙從吾老，飛騰看爾曹。
祇應記岑寂，尺素到江皋。
送德祥四首·其一
作者：許景衡
朝代：宋

天上張公子，河間善最多。
三年種桃李，萬室自絃歌。
北闕今歸去，斯民奈别何。
會将清禁月，千里照嘉禾。
送德祥四首·其三
作者：許景衡
朝代：宋

好去張公子，依然别後深。
霜清風槭槭，野曠馬駸駸。
奕世皆榮問，連枝復好音。
青雲多意緒，寧復故人心。
送德祥四首·其二
作者：許景衡
朝代：宋

天上張公子，同時桂籍人。
江湖嗟迹遠，關塞獨情親。
鴻鵠寧無志，驊騮已絕塵。
音書憐舊好，别後莫辭頻。
送德祥四首·其四
作者：許景衡
朝代：宋

好去張公子，離歌盡一尊。
朝廷方北顧，父老惜南轅。
禦侮從先志，招攜亦舊恩。
須君對宣室，爲我折羣言。
送持後過越
作者：許景衡
朝代：宋

永嘉竹閣談空相，自是僧中第一流。
盡放衲僧來聴講，也容禪子不相謀。
二林三峽曾經耳，萬壑千巖試舉頭。
提取浄瓶涓滴許，有時散作五湖秋。
送李仔主木場寨
作者：許景衡
朝代：宋

塞垣人物豈尋常，推擇而今屬廟堂。
戚里從來有名將，家聲當復振諸郎。
古陂解凍干頃碧，官柳驚春一拂黄。
下馬也知無箇事，蓼花詩興自難忘。
送李季成
作者：許景衡
朝代：宋

花入新年好，傳觴日倚欄。
故人從此别，春色更誰看。
灑落餘篇翰，芬芳識蕙蘭。
片帆天際晚，回首獨江干。
送李彦侯宰黄巖·其一
作者：許景衡
朝代：宋

委羽人物已先去，陳迹風流猶至今。
隱吏向來慚懶散，令君此去好追尋。
春歸山奥十里雪，霜後園林三寸金。
况有左生詩句好，一尊端爲伴高吟。
送李彦侯宰黄巖·其二
作者：許景衡
朝代：宋

自笑當初作底官，只應山水得盤桓。
江樓風月傳觴後，邊塞塵沙行路難。
閭里樵漁無失業，歲時簫鼓有餘歡。
十年父老今何似，爲我從頭問訊看。
送李彦禮
作者：許景衡
朝代：宋

持節西陲已清切，還輿北道却盤桓。
當官未覺家風遠，抗疏要令邊計寛。
世俗多應笑公拙，我曹徒解嘆才難。
但將名節爲親壽，何止平反一笑歡。
送李忠彦
作者：許景衡
朝代：宋

留滯嗟爲客，而今始據鞍。
梅花春信早，星斗夜堂寒。
此别十分飲，何時一笑歡。
勞生强半在，見晚不須歎。
送爲章
作者：許景衡
朝代：宋

使君遺愛在甘棠，故老于今尚未忘。
椎鈍自嗟生太晚，風流猶及見諸郎。
鳴琴暫肯留山縣，飛舄還同指帝鄉。
回首樓前江上月，夜來無故照離觴。
送筍與經臣
作者：許景衡
朝代：宋

短短犀簪尚带泥，重重書卷已參差。
題詩分贈君應笑，何似東坡噴飯時。
送翁修撰
作者：許景衡
朝代：宋

天上曾三接，人間第一流。
雲章頒召節，錦里送行舟。
急雨千山暮，廻風五月秋。
紅旗猶可識，賓吏滿江頭。
送董公權入洛
作者：許景衡
朝代：宋

蹉過名園百五期，眼前穀雨未爲遲。
好麾席上鐵如意，拚醉花前金屈巵。
塵土毋辭久行役，簿書何計得追隨。
河南耆舊俱冥寞，試問如今更有誰。
送蒲秀才遊南劍兼簡上官守
作者：許景衡
朝代：宋

十年萬事盡參差，惟有騷人似有期。
山水窟中爲俗吏，簿書堆裏得新詩。
從來好古幾成癖，此去論交亦可知。
安得相從飛兩槳，看他郡國犬生氂。
送蕭德宏
作者：許景衡
朝代：宋

孤嶼何時别，雙溪累月留。
父兄安契闊，庠序得優游。
宿霧散初日，春風乘去舟。
好看清汴水，渺渺带伊流。
送西京宗博林茂南赴烏程
作者：許景衡
朝代：宋

才名自昔等三張，閲駿無人似九方。
金谷園中辭綺席，水晶宫裏奏清商。
割雞正好師言偃，歌鳯多應笑楚狂。
未信江湖留得住，凌雲頭角老昂藏。
送趙仲明二首·其一
作者：許景衡
朝代：宋

關塞相逢眼便青，從容猶得問平生。
高談大抵多忠義，先世元來好弟兄。
但得朝廷收閥閲，不論文武盡功名。
河隄奔走非吾事，去去神京信意行。
送趙仲明二首·其二
作者：許景衡
朝代：宋

役役都來幾獻酬，生憎别語攪離愁。
五更門吏開魚鑰，千里春風在馬頭。
若見遊從出京國，爲傳消息到真州。
田園未有歸來計，萍梗而今已倦游。
送連子友守淮安二首·其一
作者：許景衡
朝代：宋

古來江漢最風流，何况分符得顯州。
落日淮源香泛泛，含春沁水綠悠悠。
兩岐定有豐年瑞，五袴行聞載路謳。
大觀督郵誰見憶，蕭蕭華髪對滄洲。
送連子友守淮安二首·其二
作者：許景衡
朝代：宋

憶昨銀袍試廣庭，桂科同日拜恩榮。
幾千里外相逢處，三十年間一夢驚。
隼旆光華仍遠别，豸冠流落獨含情。
清淮東下饒雙鯉，江海何妨數寄聲。
送韓存中學士二首·其一
作者：許景衡
朝代：宋

郡國棠陰日日濃，乘軺衣繡惜匆匆。
秋天鵰鶚風雲外，春草池塘夢寐中。
聞道蓬瀛才有素，肯教江海樂無窮。
斯民未作北亭别，使節時時過浙東。
送韓存中學士二首·其二
作者：許景衡
朝代：宋

憶曾共飲揚雄宅，屈指而今又幾年。
還喜名藩陪燕俎，剩看醉墨灑吟牋。
風煙羃羃留行旆，鷗鷺翩翩近畫船。
回首向來行樂處，斷雲疏雨濕江天。
送高宰
作者：許景衡
朝代：宋

長愛西湖無點塵，樓臺倒影雜星辰。
未能把釣爲閒客，且喜鳴琴有主人。
揺槳何妨長載月，新隄最好是遊春。
何須更說林間雉，看取熙熙百里民。
送黄元賓還鄉
作者：許景衡
朝代：宋

寄語黄夫子，而今正好行。
麥秋最涼冷，梅雨半陰晴。
客路空形役，鄉山獨眼明。
偏親應更喜，少婦好家聲。
逗曉
作者：許景衡
朝代：宋

逗曉復籃輿，平田細路迂。
村墟元闃寂，籬落更蕭疏。
吠犬行隨客，癡童喚覷渠。
從來喜淳朴，况復野人居。
過吴子厚和醻楊時可壁間新句
作者：許景衡
朝代：宋

主人還往多佳客，小閣逢迎不計時。
蘸甲一盃梅福醉，揮毫半壁子雲詩。
過天姥見敏叔留題
作者：許景衡
朝代：宋

尊酒都門昔解攜，繡衣持節大江西。
却尋十載經行地，半壁新詩手自題。
過寶勝哭雅師二首·其一
作者：許景衡
朝代：宋

鳳凰巖石最稜嶒，十載重來强一登。
怪底巖前能寂寞，年來失却兩詩僧。
過寶勝哭雅師二首·其二
作者：許景衡
朝代：宋

陳迹都來俯仰間，空堂遺像已斕斑。
白雲誰道無情劇，猶向山前自往還。
過强氏園詩
作者：許景衡
朝代：宋

門外遊人撥不開，城陰小徑點莓苔。
疏枝淡蘂深深處，只有春風自往來。
過敏叔次韻
作者：許景衡
朝代：宋

花縣曾聯令宰裾，神都今喜沒階趨。
青雲羽翼看一鶚，秋水精神識二鶵。
歷覽何如少陵集，新詩便是梓州圖。
狂吟大膽誰知我，敢向龍門捋虎須。
過新息
作者：許景衡
朝代：宋

新息臨通衢，赤白紛棟宇。
古息渺村墟，相望十里許。
我行屬馳驛，枉道不可去。
弔古獨踟躇，指以示田父。
傷哉彼美人，國破爲人虜。
驚魂懔風葉，暗泣泫花露。
一死重太山，亦或輕一羽。
猶能子元辯，獨爾悄無語。
舊物空頽垣，草木日繁蕪。
悠悠清淮水，千古亦東注。
過朝娘墓所
作者：許景衡
朝代：宋

夢中眉目尚分明，一過空堂百感生。
懷抱牽衣今已矣，春風渺渺暮潮平。
過襄城三首·其一
作者：許景衡
朝代：宋

公子言歸歲月深，絃歌猶自有遺音。
誰云故國無喬木，看取青青著作林。
過襄城三首·其三
作者：許景衡
朝代：宋

聞道愛民如愛兒，從教閭里作兒嬉。
紛紛行路皆垂白，知是當年不忍欺。
過襄城三首·其二
作者：許景衡
朝代：宋

父老分明識長官，青衫綠鬢照朱顔。
故知廊廟經綸意，也似鳴琴百里間。
過西岑泛湖而歸呈左經臣
作者：許景衡
朝代：宋

留連不覺久，蕭寺足清風。
短棹平湖裏，孤城落照中。
朝廷尚多難，身世轉飄蓬。
安得言分散，清尊豈易同。
過西湖懷詹致一
作者：許景衡
朝代：宋

憶昨籃輿出城郭，靈芝軒檻共徘徊。
故人短棹今天末，斜日湖山我獨來。
過靈壁阻雨不得遊張園二絕·其一
作者：許景衡
朝代：宋

雲瑣蘭皋十畆園，蒼官青士自譍門。
何須風雨遮來客，應怕莓苔有屐痕。
過靈壁阻雨不得遊張園二絕·其二
作者：許景衡
朝代：宋

當年詩酒早盤桓，無數蕭蕭碧玉竿。
雨籜風梢如好在，故應知我轉頭看。
道旁人家小軒
作者：許景衡
朝代：宋

方沼圓荷十數箇，短墻新竹兩三竿。
憑欄盡日猶無厭，却借行人一餉看。
道樂安寄楊縣丞時可
作者：許景衡
朝代：宋

猗蘭出衆草，歲晚不可採。
幽幽澗底松，獨立色不改。
成都有雲昆，達識我所駭。
形骸判土木，軒冕那能浼。
端懷三釡養，尚贊百里宰。
人方笑渠聾，我獨悲衆瞶。
經行閶闔里，指述紛穉艾。
愛之不可見，暮色生寒靄。
一區已有宅，三徑可無待。
他年歸去來，垂白看戱綵。
林園日成趣，雞犬亦自在。
回看是非塲，蠻觸誰勝敗。
收身要閑健，肯坐老病悔。
我亦釣横塘，相望渺雲海。
遠意
作者：許景衡
朝代：宋

遠意誠難問，狂歌自不禁。
花光春灼灼，月色夜沉沉。
簡冊終何事，江湖獨此心。
野禽多意緒，飛集近寒林。
還自南邑潮過不及渡因宿江上書所見
作者：許景衡
朝代：宋

漫刺辭主人，遲遲駕短轅。
郭外人煙晚，雞犬自啾喧。
客事足俯仰，世塗多險艱。
行役亦云勞，未抵浪拘纒。
潮汐真無情，歛去如絕絃。
解衣試槃礴，旅鴈方聯翩。
天末線縷動，鉦鼓俄闐闐。
稍看黄金盤，呑吐洪濤間。
歘然洲渚失，浩蕩連雲天。
平生喜江海，豈但眼界寛。
飄流二十載，齷齪百憂煎。
今夕復何夕，玉壺俯人寰。
造物雖汝厄，寧不略汝憐。
清風一帆去，鼓柂餘高眠。
佳處良在兹，疇昔勞永嘆。
還自樂壽寄盧行之三絕句·其一
作者：許景衡
朝代：宋

漲水經春處處通，悠悠雙槳夕陽中。
誰教醉眼添詩思，不是松江萬頃紅。
還自樂壽寄盧行之三絕句·其三
作者：許景衡
朝代：宋

當年玉帳撫轅門，鼙鼓聲中十萬軍。
妙畧未應隨手盡，諸郎才氣各凌雲。
還自樂壽寄盧行之三絕句·其二
作者：許景衡
朝代：宋

順水知人欲到家，扁舟拂地過天涯。
寄聲幕下紅蓮客，穩放銀河八月槎。
還自肅寧晚色可愛寄盧行之
作者：許景衡
朝代：宋

送客關城外，回鞭驛路長。
風煙無限好，簿領底能忙。
平野破寒木，紅塵烘夕陽。
新詩巧模寫，最憶幕中郎。
邱隱夫傳神
作者：許景衡
朝代：宋

曹霸逢佳士，慇懃爲寫真。
今君仍妙筆，顧我獨何人。
軒冕曾無意，功名敢問津。
會須添杖屨，却作自由身。
鄉會詩錢晉臣和韻謝之
作者：許景衡
朝代：宋

流落湖海間，十載苦卑濕。
生還亦何事，猶未掃餘習。
天葩發新句，珠履追舊集。
和篇紛四來，文采各熒熠。
轟鋐金石動，淒楚風雨急。
土風自難忘，豈類南冠縶。
英英王者後，文武盛爵邑。
清深如古井，短綆未易汲。
如何示同好，醉墨猶我及。
年來窮到底，屋壁徒四立。
此行亦何幸，珠玉得屢挹。
騏驎委六轡，萬里無險澀。
他年乘高車，何人猶戴笠。
酬戴禹功聞蛙三絕詩·其一
作者：許景衡
朝代：宋

談經長下董生帷，知有蛙鳴在曲池。
說似青衿來學者，莫因聒聒亂心思。
酬戴禹功聞蛙三絕詩·其三
作者：許景衡
朝代：宋

水畔螢飛雨過時，天涯逐客獨思歸。
慣聽相應昏昏月，好在横塘舊釣磯。
酬戴禹功聞蛙三絕詩·其二
作者：許景衡
朝代：宋

春來蛙黽滿陂湖，勿爲繁聲便疾渠。
萬物爾時均長養，灑灰未可信前書。
酬盧行之
作者：許景衡
朝代：宋

綠分冰片碎，金拂柳絲長。
臘雪猶含凍，春風何太忙。
會看鶯出谷，不羡鴈隨陽。
誰憶江梅發，風流八米郎。
醉柳亭
作者：許景衡
朝代：宋

憶在河間醉柳亭，十年南北嘆漂萍。
舉頭河上如相識，多謝逢人眼更青。
野外
作者：許景衡
朝代：宋

野外連荒草，樓頭正夕陽。
憑欄空遠目，何處是吾鄉。
王粲從軍樂，少陵羈旅傷。
男兒知底事，出處兩難忘。
銘劉安節墓
作者：許景衡
朝代：宋

溫溫劉子其美璞，斯文有傳與敦琢。
始乎致知物斯格，沈涵充積卒自得。
衆人巧智獨敦朴，衆人迫隘獨恢廓。
衆人利欲獨淡泊，洞然無礙油然樂。
鑑湖
作者：許景衡
朝代：宋

賀老舊時宅，平湖照眼明。
魚蝦無遠近，菱芡自生成。
歷歷疑猶見，紛紛盡肆耕。
斯民日牢落，無路問魚並。
除夕别仲煥
作者：許景衡
朝代：宋

並轡不嫌車馬塵，肯教節物惱行人。
殘年氣候消磨盡，來日風光陡覺新。
我已襄陽訪耆舊，君方郢國和陽春。
雖然不作多時别，懷古知誰意氣親。
陳節秀才失目贈之兼簡卓羅源
作者：許景衡
朝代：宋

何事詩翁遽失明，朋遊相對淚縱横。
祇應藥石猶能療，肯與風光便隔生。
老去篇章方得意，春歸梅柳最關情。
風流密令雲孫在，雪唱何妨屢寄聲。
靜堂爲弼上人題
作者：許景衡
朝代：宋

浮屠西來如轉郵，方袍紛紛劇東甌。
上人維弼志獨優，翛然高舉異凡儔。
從師度淮泝隋溝，神都歲月俄十周。
燕坐縹緲雲中樓，明窗翰墨冰繭柔。
貴人旁午擁軒騶，問汝亦有所欲不。
此身南北真浮浮，黄金白璧誰能收。
乃獨汲汲從英遊，乞書覽字無時休。
千年金石窮雕鎪，上劇鍾王下虞歐。
糢糊墨本如山邱，精神散漫不可求。
俗人貴耳賤兩眸，今人古意豈不侔。
森然玉筯垂銀鈎，怒猊渇驥蟠靈湫。
錦嚢象軸光油油，自笑長物猶見留。
幡然忽憶江湖秋，瓶錫東下如輕鷗。
誅茆伐木寒巖陬，名堂以靜蓋有由。
坐觀蠢蠢遍九州，長空浮雲水中漚。
眼前何曾無應酬，嵐光波影相夷猶。
别來書札屢相投，問我何時泛扁舟。
西峰玊泉深且幽，杖藜來往亦風流。
紅塵道路方悠悠，回首東南天盡頭。
韋尉畫孫倅寶冠山圖
作者：許景衡
朝代：宋

問著蠟屐到何處，直在寶冠山上頭。
碧澗坐來元灑落，彩毫畫得便風流。
公方得志人間世，我亦長思物外遊。
一幅須尋好東絹，閒人亭畔倩韋侯。
題光武廟
作者：許景衡
朝代：宋

聞道三千惟一心，未應百萬怕王尋。
可憐千載興王地，城郭摧頺樹草深。
題坡竹
作者：許景衡
朝代：宋

勁節風霜日，平生忠義心。
誰知身死後，寸墨市千金。
題壽聖院
作者：許景衡
朝代：宋

古寺重門裏，回廊一徑幽。
水聲長带雨，山色最宜秋。
寓宿已多日，題詩更少留。
此生隨利禄，行路日悠悠。
題平翠軒
作者：許景衡
朝代：宋

簾捲清霜曉尚寒，好峰重疊在闌干。
登臨每恨青山遠，今日青山枕上看。
題海山亭懷左經臣詩
作者：許景衡
朝代：宋

去年登斯亭，江山照尊俎。
眼中十年舊，一笑便爾汝。
今年登斯亭，春風糝花絮。
故人渺天末，雲海滯鱗羽。
尺素相濡沫，耿耿不我與。
壁間指舊題，珠玉暗塵土。
良辰豈易得，陳迹空處所。
眷言繼高韻，寸縷慚織組。
嘉我二三子，肴核佐玉醑。
歡然爲傾倒，落日爭起舞。
丈夫貴適意，窮達付出處。
洛陽真小兒，顧慕涕如雨。
江流無日夜，而此獨不去。
何須數歲月，俯仰亦今古。
題竹閣
作者：許景衡
朝代：宋

西岑僧舍知多少，竹閣巍然鹿苑中。
蠟屐登臨非俗客，石床宴坐屬詩翁。
黄金階砌紛紛月，碧玉窗櫺細細風。
千里江山應在眼，狂鞭何用作深叢。
題紫膏院壁
作者：許景衡
朝代：宋

雪消谿谷已含春，雷動槍旗一簇新。
解道人間最仙景，風流無復杜陵人。
題舒氏覽秀樓詩
作者：許景衡
朝代：宋

遶屋青山羅髻鬟，小樓幽勝可躋攀。
不論空翠煙霏處，盡在軒窗几研間。
眼净更無黄土眯，身輕仍伴白雲閒。
他年定作還鄉計，儻與親朋一扣關。
題葉家雙蓮亭
作者：許景衡
朝代：宋

鴛鴦也是池中物，何似芙蕖出水新。
獨蕋應慚今夜月，羣花空占别時春。
恭惟陶冶歸元聖，聞道丹青憶老臣。
更向東郊看合穎，我曹今作太平人。
題醒心亭
作者：許景衡
朝代：宋

醒心亭下水悠悠，歸棹匆匆更少留。
何日飄然五湖去，醉吟還得過浮邱。
題野鵲
作者：許景衡
朝代：宋

羽物從來數易完，張生妙筆更多端。
東山詩老今黄壤，野鵲寒林忍更看。
題雁蕩山圖
作者：許景衡
朝代：宋

别來嘗憶舊躋攀，好信迢迢慰病顔。
多按地圖傳藥石，不煩魂夢到仙山。
塵沙猶在微茫處，雲水都歸指顧間。
看取蕩中多少雁，衹應飛倦始知還。
食筍
作者：許景衡
朝代：宋

山中春物早，霏紅亂桃杏。
霜筠固自如，挺立萬夫整。
蟄雷走狂鞭，迸地驚脫穎。
鮮華競時節，露籜含朝景。
山家窘口腹，擷摘盡畦町。
林間忽斑斑，一笑脱愁境。
呼兒且朝飯，縹緲度雲嶺。
海犀紛縱横，荆玉燦光烱。
士生得所適，藜藿厚五鼎。
膏粱誰不飽，去去多僥倖。
馬首石詩
作者：許景衡
朝代：宋

世俗亦知千里遠，却將凡馬被雕鞍。
何人欲識真龍種，好向巖頭子細看。
駐馬詩
作者：許景衡
朝代：宋

駐馬長河曲，穿林小徑斜。
猶能尋隱逸，可是厭泥沙。
軒冕雖無意，田園尚有涯。
何時策筇竹，隨意到山家。
默室
作者：許景衡
朝代：宋

寶冠題榜意已到，竹閣作銘言豈多。
入室人人知是默，誰知个裏有傾河。
龍華馬鋪懷盧行之去年邂逅
作者：許景衡
朝代：宋

去年南邑歸，春風拂征轡。
相從一笑頃，花卉方娬媚。
歲月俯仰間，還到經行地。
壁間舊詩句，塵土日蒙閟。
老境牽俗累，節物揺鄉思。
歸歟悵何時，與子同此味。
浮雲有南北，况乃爲禄仕。
置之勿復論，一醉了春事。
万侍郎母夫人钱氏挽词
作者：许及之
朝代：宋

亲归儿住可胜悲，儿第亲存各不知。一世苦心天乞与，百年荣养圣垂慈。共传义激投簪语，合见恩除从橐时。不及联书朱氏母，可怜惟赋挽歌词。
万侍郎母夫人钱氏輓词
作者：许及之
朝代：宋

亲归儿住可胜悲，儿第亲存各不知。
一世苦心天乞与，百年荣养圣垂慈。
共传义激投簪语，合见恩除从橐时。
不及联书朱氏母，可怜惟赋輓歌词。
三月二十七日玉堂夜宿
作者：许及之
朝代：宋

以玉为堂未是夸，金林禽谢有金沙。
稍传禁漏提初点，旋听周庐递晚衙。
春尽犹寒欺梦草，晴多未雨渴檐花。
自怜虽是文章力，肯把凡驽污白麻。
三月二十七日玉堂夜宿
作者：许及之
朝代：宋

以玉为堂未是誇，金林禽谢有金沙。稍传禁漏提初点，旋听周庐递晚衙。春尽犹寒欺梦草，晴多未雨渴檐花。自怜虽是文章力，肯把凡驽污白麻。
三次澄鳞韵喜闻捷音
作者：许及之
朝代：宋

昨夜灯花喜，今朝吉语新。
犁庭真破竹，入境若无人。
何力裨洪造，擎拳爇宝熏。
从今愿诸将，献捷日频频。
三次澄鳞韵喜闻捷音
作者：许及之
朝代：宋

昨夜灯花喜，今朝吉语新。犁庭真破竹，入境若无人。何力裨洪造，擎拳爇宝薰。从今愿诸将，献捷日频频。
三次转庵韵仍招小饮
作者：许及之
朝代：宋

有径望三益，杜门无杂宾。只逢开口笑，绝胜捧心颦。一色黄华在，双投白酝新。速宜相尔汝，元不阔参辰。
三次转庵韵仍招小饮
作者：许及之
朝代：宋

有径望三益，杜门无杂宾。
只逢开口笑，绝胜捧心颦。
一色黄华在，双投白醖新。
速宜相尔汝，元不阔参辰。
三用韵
作者：许及之
朝代：宋
体裁：七言律诗

绿遍山颠与水涯，苦吟且不到春葩。新篁已接三竿日，红药犹开四月花。好句更烦衔两袖，嫩寒犹觉怯重纱。留连小饮无须醉，明月翩翩扈翠华。
三赓许令侄砚之什
作者：许及之
朝代：宋

转庵蓄砚有奇材，受墨逡巡落海苔。
异品已堪相甲乙，余波足可畀云来。
许分阮侄邀金竹，预想将军慰渴梅。
尤物匪珍才可惜，芝兰正要满庭开。
三赓许令侄砚之什
作者：许及之
朝代：宋

转庵蓄砚有奇材，受墨逡巡落海苔。异品已堪相甲乙，馀波足可畀云来。许分阮侄邀金竹，预想将军慰渴梅。尤物匪珍才可惜，芝兰正要满庭开。
上南轩先生寿
作者：许及之
朝代：宋

岷峨一綫江滥觞，意行万里无留藏。
五湖洞庭洑熊湘，衡岳岿然锁其旁。
离堆砥柱屹相望，湍流横溃不得狂。
挽回断港济绝航，一齐众楚势莫当。
三芝五饵别有方，狂简痼疾滨膏肓。
天遣奔波赴洄湟，回视坎井足跳梁。
三浴熏之惊望洋，一语咽口成周章。
昨夜太白垂光芒，皎然松柏凌雪霜。
向来十袭一瓣香，再拜斯文寿无央。
愿回帝力超羲皇，无怀大庭还我乡。
上南轩先生寿
作者：许及之
朝代：宋

岷峨一线江滥觞，意行万里无留藏。五湖洞庭洑熊湘，衡岳岿然锁其旁。离堆砥柱屹相望，湍流横溃不得狂。挽回断港济绝航，一齐众楚势莫当。三芝五饵别有方，狂简痼疾滨膏肓。天遣奔波赴洄湟，回视坎井足跳梁。三浴薰之惊望洋，一语咽口成周章。昨夜太白垂光芒，皎然松柏凌雪霜。向来十袭一瓣香，再拜斯文寿无央。愿回帝力超羲皇，无怀大庭还我乡。
上周尚书内翰承旨二十韵
作者：许及之
朝代：宋

弱水蓬莱远，羣山岱岳高。
尘埃千障隔，景行寸心劳。
摸索知何自，抠趋苦未遭。
铜章披宿雾，藻鉴炳秋毫。
穹壤悬鹏鷃，篇章抵鴈羔。
斯文标正脉，舆论凛时髦。
勇退关吾道，留行切帝褒。
风云开壮观，舟楫际洪涛。
剑履昭魁象，词澜卷巨鳌。
合宫陈缛典，华盖粲星旄。
霁日明黄道，祥风动赭袍。
恩波荣赦草，颜咫醉仙桃。
麻册追盘诰，诗歌逼颂骚。
人方期补衮，功岂在挥毫。
地禁承中旨，天官冠列曹。
仪型喜颇牧，步武接夔皋。
蚤晚登三事，干坤倚一陶。
途长须骥足，用拙匪牛刀。
造请神先索，推敲痒莫搔。
未嗟闻道晚，终待郢斤操。
上周尚书内翰承旨二十韵
作者：许及之
朝代：宋

弱水蓬莱远，群山岱岳高。尘埃千障隔，景行寸心劳。摸索知何自，抠趋苦未遭。铜章披宿雾，藻鉴炳秋毫。穹壤悬鹏鴳，篇章抵雁羔。斯文标正脉，舆论凛时髦。勇退关吾道，留行切帝褒。风云开壮观，舟楫际洪涛。剑履昭魁象，词澜卷巨鳌。合宫陈缛典，华盖粲星旄。霁日明黄道，祥风动赭袍。恩波荣赦草，颜咫醉仙桃。麻册追盘诰，诗歌逼颂骚。人方期补衮，功岂在挥毫。地禁承中旨，天官冠列曹。仪型喜颇牧，步武接夔皋。蚤晚登三事，乾坤倚一陶。途长须骥足，用拙匪牛刀。造请神先索，推敲痒莫搔。未嗟闻道晚，终待郢斤操。
上安抚程给事十六韵
作者：许及之
朝代：宋

台省仪型旧，垣扉宠渥新。词章关造化，论议蕴经伦。去国悲风木，流年感隙尘。未教居鼎鼐，亦合上星辰。何自占双使，从谁问大钧。熊湘辰告入，牛斗夜光陈。礼乐须贤帅，湖山要主人。一言九重寤，八县十州春。拾穗歌时熟，投醪味德醇。燕閒馀画戟，谈笑且纶巾。早晚登黄阁，声猷动紫宸。有儒嗟濩落，无路话邅迍。忆拜编书赐，祇怜负弩身。或疑千里马，曾遇九方歅。北斗言瞻切，西山入梦频。登临冀轩豁，未敢叹轮囷。
上安抚程给事十六韵
作者：许及之
朝代：宋

台省仪型旧，垣扉宠渥新。
词章关造化，论议藴经伦。
去国悲风木，流年感隙尘。
未教居鼎鼐，亦合上星辰。
何自占双使，从谁问大钧。
熊湘辰告入，牛斗夜光陈。
礼乐须贤帅，湖山要主人。
一言九重寤，八县十州春。
拾穗歌时熟，投醪味德醇。
燕閒余画㦸，谈笑且纶巾。
早晚登黄阁，声猷动紫宸。
有儒嗟濩落，无路话邅迍。
忆拜编书赐，祇怜负弩身。
或疑千里马，曾遇九方歅。
北斗言瞻切，西山入梦频。
登临冀轩豁，未敢叹轮囷。
上左丞相寿二十韵
作者：许及之
朝代：宋

阖辟乾坤迥，甄陶物象新。舜弦熏入治，商鼎味还淳。天贶方垂节，崧高已降神。清明开造化，精祲下星辰。谦损祇缝掖，尊严绝缙绅。怯惟闻己过，勇岂逊师仁。补衮工夫细，垂裳宠渥频。热官无倖位，寒士有通津。水旱犹亲奏，封章要广陈。栋梁须偃植，海岳待涓尘。自昔观前辈，于今迈等伦。调和全玉烛，鼓舞在洪钧。薄海归洪轴，中原望帝宸。两宫三圣日，四海一家春。少倚遐冲折，重看寿域均。无官酬竹帛，有节拟松筠。晓日驰中使，流霞出九旻。敬为丞相寿，恭上太夫人。盛德宁无种，长年宛似亲。小人因有母，惭愧器轮囷。
上左丞相寿二十韵
作者：许及之
朝代：宋

阖闢干坤迥，甄陶物象新。
舜絃熏入治，商鼎味还淳。
天贶方垂节，崧高已降神。
清明开造化，精祲下星辰。
谦损祇缝掖，尊严绝缙绅。
怯惟闻己过，勇岂逊师仁。
补衮工夫细，垂裳宠渥频。
热官无倖位，寒士有通津。
水旱犹亲奏，封章要广陈。
栋梁须偃植，海岳待涓尘。
自昔观前辈，于今迈等伦。
调和全玉烛，鼓舞在洪钧。
薄海归洪轴，中原望帝宸。
两宫三圣日，四海一家春。
少倚遐衝折，重看寿域均。
无官酬竹帛，有节拟松筠。
晓日驰中使，流霞出九旻。
敬为丞相寿，恭上太夫人。
盛德宁无种，长年宛似亲。
小人因有母，惭愧器轮囷。
上梁丞相寿二十韵
作者：许及之
朝代：宋

千载风云会，三生柱石缘。
罕闻流渚旦，同在降崧年。
天意开皇极，神谋属鉅贤。
中和垂节后，嗜欲兆开先。
象应魁三近，声蜚第一传。
十年登鼎铉，四海入陶甄。
轻重朝廷寄，安危将相权。
朔方频借问，南国小回旋。
再入仪刑肃，周询眷倚专。
折衝声色外，燮理冕旒前。
照曜冰山泮，调和玉烛圆。
帝方张挞伐，天欲靖烽烟。
机会宁容髮，功成即济川。
长城端有託，寿域定无边。
不用霞觞祝，唯应宝札编。
昇平天下宰，阴德地行仙。
霁色归桃李，韶光并管絃。
深为修禊日，全似浴沂天。
但乐垂裳化，难酬补衮妍。
清风时入抱，聊写穆如篇。
上梁丞相寿二十韵
作者：许及之
朝代：宋

千载风云会，三生柱石缘。罕闻流渚旦，同在降崧年。天意开皇极，神谋属钜贤。中和垂节后，嗜欲兆开先。象应魁三近，声蜚第一传。十年登鼎铉，四海入陶甄。轻重朝廷寄，安危将相权。朔方频借问，南国小回旋。再入仪刑肃，周询眷倚专。折冲声色外，燮理冕旒前。照曜冰山泮，调和玉烛圆。帝方张挞伐，天欲靖烽烟。机会宁容发，功成即济川。长城端有托，寿域定无边。不用霞觞祝，唯应宝札编。升平天下宰，阴德地行仙。霁色归桃李，韶光并管弦。深为修禊日，全似浴沂天。但乐垂裳化，难酬补衮妍。清风时入抱，聊写穆如篇。
上辛安抚二十韵
作者：许及之
朝代：宋

开辟重华旦，胚胎间世贤。云龙时际会，星凤睹争先。天授归三杰，神谋效一编。宏谟驱固陋，馀论细雕镌。诏旨倾胪句，山呼动奏篇。干霄须造化，惟月进班联。有客占星次，逢人问日边。江湖烦镇抚，壤地屈盘旋。谈笑潢池净，生成壁垒坚。丈夫真细事，馀子敢差肩。黄屋深知切，青云宠渥骈。即归调鼎铉，少驻斸龙泉。更治今冯翊，重归旧颍川。载涂明积雪，嗣岁卜丰年。封殖棠阴盛，欢迎竹马鲜。恩波行处足，威誉向来传。此独疮痍甚，方疑雨露偏。禁通邻邑粟，费减月桩钱。斋戒逾三日，遭逢有二天。执鞭吾所慕，负弩敢驱前。
上辛安抚二十韵
作者：许及之
朝代：宋

开闢重华旦，胚胎间世贤。
云龙时际会，星凤睹争先。
天授归三杰，神谋效一编。
宏谟驱固陋，余论细雕镌。
诏旨倾胪句，山呼动奏篇。
干霄须造化，惟月进班联。
有客占星次，逢人问日边。
江湖烦镇抚，壤地屈盘旋。
谈笑潢池浄，生成壁垒坚。
丈夫真细事，余子敢差肩。
黄屋深知切，青云宠渥骈。
即归调鼎铉，少驻斸龙泉。
更治今冯翊，重归旧颍川。
载涂明积雪，嗣岁卜丰年。
封殖棠阴盛，欢迎竹马鲜。
恩波行处足，威誉向来传。
此独疮痍甚，方疑雨露偏。
禁通邻邑粟，费减月桩钱。
斋戒逾三日，遭逢有二天。
执鞭吾所慕，负弩敢驱前。
上运使苏大卿十六韵
作者：许及之
朝代：宋

当代推先正，斯文倚废兴。
表章逢圣主，衣钵见孙曾。
操履浑圭璧，行藏动准绳。
太羹元薄味，积水自增冰。
洛诵传瑰墨，鸡林织宝缯。
六卿聊率属，三事即延登。
一自双星出，重烦四牡乘。
周知民疾苦，密访吏贤能。
已见江西化，都为道院称。
夷涂终妥帖，揆路始飞腾。
后进思亲炙，今吾有服膺。
百年能几见，一语愿师承。
令弩方危脱，公堂许骤升。
暗中惭摸索，胸次漫崚嶒。
末俗惟同调，初心只自憎。
可能怜鷽鷃，随意亦鲲鹏。
上运使苏大卿十六韵
作者：许及之
朝代：宋

当代推先正，斯文倚废兴。表章逢圣主，衣钵见孙曾。操履浑圭璧，行藏动准绳。太羹元薄味，积水自增冰。洛诵传瑰墨，鸡林织宝缯。六卿聊率属，三事即延登。一自双星出，重烦四牡乘。周知民疾苦，密访吏贤能。已见江西化，都为道院称。夷涂终妥帖，揆路始飞腾。后进思亲炙，今吾有服膺。百年能几见，一语愿师承。令弩方危脱，公堂许骤升。暗中惭摸索，胸次漫崚嶒。末俗惟同调，初心只自憎。可能怜鸴鴳，随意亦鲲鹏。
上黄参政寿七首
作者：许及之
朝代：宋

人间元自有三山，不在虚无缥缈间。山上仙人圯上老，一编亲辅汉龙颜。谁识金仙抱送时，年年惟有早梅知。只今不负调羹信，造化工深物自私。谏纸台评字字温，补天勋业妙谁论。风霜却是为霖手，桃李恩深更不言。涉五经旬一风雨，三边安帖屡年丰。但知风虎云龙会，不见弥缝辅赞功。补衮工夫日线长，天教岳降傍新阳。都人拟看貂蝉出，亲受君王饮福觞。自有中兴太学来，我公今始拜公台。胚胎元气真难事，五百年间命世才。度量汪汪见古风，衮衣只与布衣同。定知耐老耐官职，几个中书郭令公。
上黄参政寿七首·其一
作者：许及之
朝代：宋
体裁：七言绝句

人间元自有三山，不在虚无缥缈间。山上仙人圯上老，一编亲辅汉龙颜。
上黄参政寿七首·其七
作者：许及之
朝代：宋
体裁：七言绝句

度量汪汪见古风，衮衣只与布衣同。定知耐老耐官职，几个中书郭令公。
上黄参政寿七首·其三
作者：许及之
朝代：宋
体裁：七言绝句

谏纸台评字字温，补天勋业妙谁论。风霜却是为霖手，桃李恩深更不言。
上黄参政寿七首·其二
作者：许及之
朝代：宋
体裁：七言绝句

谁识金仙抱送时，年年惟有早梅知。只今不负调羹信，造化工深物自私。
上黄参政寿七首·其五
作者：许及之
朝代：宋
体裁：七言绝句

补衮工夫日线长，天教岳降傍新阳。都人拟看貂蝉出，亲受君王饮福觞。
上黄参政寿七首·其六
作者：许及之
朝代：宋
体裁：七言绝句

自有中兴太学来，我公今始拜公台。胚胎元气真难事，五百年间命世才。
上黄参政寿七首·其四
作者：许及之
朝代：宋
体裁：七言绝句

涉五经旬一风雨，三边安帖屡年丰。但知风虎云龙会，不见弥缝辅赞功。
下四十九盘
作者：许及之
朝代：宋
体裁：七言律诗

了知四十九年非，七七盘中共一机。世路险夷行处是，身名荣耀眼前稀。此生待足何时足，平日思归今得归。厚禄故人如问讯，为言留得故山薇。
与同社游山园次翁常之韵
作者：许及之
朝代：宋

眷言太玉峯，本是仙佛宅。
端视俨若屏，侧睨展如翼。
洞府何渺茫，传闻见图画。
疆理虽东瓯，题品经谢客。
至今味篇咏，当时想游历。
顾我本萍泛，买邻寓栖息。
江山自呈露，卉木因种植。
凿岩得泉香，拓户见山色。
佳客入庭户，英气来几席。
幽葩芬石根，好鸟絃坐侧。
拄笏山之西，拏舟江以北。
明月浮可捉，疎星挂堪摘。
拂晨天宇浄，出海阳乌赤。
修岚烁紫翠，远目眩朱碧。
崚嶒双塔影，突兀古殿脊。
媚川溟渤宽，绝境天地窄。
前贤未尝亡，胜趣何有极。
兹时届清和，同社共推激。
肯为终日留，喜免重城隔。
长歌响林垧，妙语出金石。
尔汝合忘形，拘挛非远识。
莫嗔惊着汝，试问今何夕。
曹刘墙可短，丘崖肩可拍。
却笑山阴会，翻悲昔人迹。
喻指孰非是，计马谁失得。
明当新诗来，勿惮难韵迫。
趣归不匆忙，余兴犹襞积。
感君吐琼瑰，为我写胸臆。
与同社游山园次翁常之韵
作者：许及之
朝代：宋

眷言太玉峰，本是仙佛宅。端视俨若屏，侧睨展如翼。洞府何渺茫，传闻见图画。疆理虽东瓯，题品经谢客。至今味篇咏，当时想游历。顾我本萍泛，买邻寓栖息。江山自呈露，卉木因种植。凿岩得泉香，拓户见山色。佳客入庭户，英气来几席。幽葩芬石根，好鸟弦坐侧。拄笏山之西，拿舟江以北。明月浮可捉，疏星挂堪摘。拂晨天宇净，出海阳乌赤。脩岚烁紫翠，远目眩朱碧。崚嶒双塔影，突兀古殿脊。媚川溟渤宽，绝境天地窄。前贤未尝亡，胜趣何有极。兹时届清和，同社共推激。肯为终日留，喜免重城隔。长歌响林坰，妙语出金石。尔汝合忘形，拘挛非远识。莫嗔惊著汝，试问今何夕。曹刘墙可短，丘崖肩可拍。却笑山阴会，翻悲昔人迹。喻指孰非是，计马谁失得。明当新诗来，勿惮难韵迫。趣归不匆忙，馀兴犹襞积。感君吐琼瑰，为我写胸臆。
中山九日
作者：许及之
朝代：宋

恋阙怀亲一性成，车夫解事趣归程。
松醪菊斚中山驿，蓟北江南万里情。
中山九日
作者：许及之
朝代：宋

恋阙怀亲一性成，车夫解事趣归程。松醪菊斝中山驿，蓟北江南万里情。
中山酒
作者：许及之
朝代：宋
体裁：七言绝句

中山一醉百经旬，鲁酒千杯不醉人。莫怪近来风味薄，中山久已杂边尘。
中川席上送陈同甫
作者：许及之
朝代：宋
体裁：七言律诗

眼底男儿隘六区，似君豪气有谁如。中原赤子头今白，天下苍生力未纾。北阙有书流涕上，西山无地带经锄。共谈世事何时了，劝子加餐返故庐。
中秋见怀
作者：许及之
朝代：宋

明月出海底，先照彤庭墀。正以合德故，争效朝宗驰。须臾散精彩，普率扬明辉。常时或显晦，所历随茫瀰。及兹秋中气，燎然光满规。岂但碧汉澄，无复宿雾披。如坐水晶宫，更泛碧琉璃。凛凛栗肤发，炯炯析毫釐。竟欲乘浮槎，试与穷垠涯。或拟斫却桂，或云生桂枝。蟾宫到者折，不生岂不稀。玉斧修何事，倒即无倒期。沉吟自绝倒，痛饮忘倾攲。兹辰病因仍，良行觉支离。始行浮云多，犹欲一口吹。东床念斋夕，妙语寄相思。词到律自协，意古趣更奇。今虽减冰轮，犹照蘸甲卮。寄声巷南翁，斯辰可无诗。我欲资隽永，庶以得自颐。
中秋见怀
作者：许及之
朝代：宋

明月出海底，先照彤庭墀。
正以合德故，争效朝宗驰。
须臾散精彩，普率扬明辉。
常时或显晦，所历随茫瀰。
及兹秋中气，燎然光满规。
岂但碧汉澄，无復宿雾披。
如坐水晶宫，更泛碧琉璃。
凛凛栗肤髮，炯炯析毫釐。
竟欲乘浮槎，试与穷垠涯。
或拟斫却桂，或云生桂枝。
蟾宫到者折，不生岂不稀。
玉斧修何事，倒即无倒期。
沉吟自绝倒，痛饮忘倾欹。
兹辰病因仍，良行觉支离。
始行浮云多，犹欲一口吹。
东床念斋夕，妙语寄相思。
词到律自协，意古趣更奇。
今虽减冰轮，犹照蘸甲巵。
寄声衖南翁，斯辰可无诗。
我欲资隽永，庶以得自颐。
临淮望龟山塔
作者：许及之
朝代：宋
体裁：七言绝句

几共浮图管送迎，今朝喜见不胜情。如何抖得红尘去，且挽清淮濯我缨。
为季和弟作溪堂扁榜赋唐律一首纪实
作者：许及之
朝代：宋

鸰原分派住松山，溪绕山围屋数间。今少蓬成今宅相，旧将军写旧堂颜。移来城市真堪贵，才混嚣尘便等閒。教子教孙风月夜，琴书声里水潺潺。
为季和弟作溪堂扁榜赋唐律一首纪实
作者：许及之
朝代：宋

鸰原分派住松山，溪绕山围屋数间。
今少蓬成今宅相，旧将军写旧堂颜。
移来城市真堪贵，纔混嚣尘便等閒。
教子教孙风月夜，琴书声裏水潺潺。
为山
作者：许及之
朝代：宋

叠石为山底用高，经丘蓦岭欲平桥。青林屈曲崎岖过，疑有碧花无数桃。
为山
作者：许及之
朝代：宋

迭石为山底用高，经丘蓦岭欲平桥。
青林屈曲崎岖过，疑有碧花无数桃。
为转庵寿二首
作者：许及之
朝代：宋

却喜漳南解秩归，天教慰藉老朋知。巷南巷北游从旧，浙右浙东赓唱诗。上阁有题皆得和，西湖无路可陪时。年颜相去追随得，难老如公寿更颐。岁岁新阳喜仲旬，两家儿辈作生辰。下生弥勒迟三日，共约梅花作故人。未许同龛供佛事，只须共载接车茵。相先寿语须齐和，满酌吾家太玉春。
为转庵寿二首·其一
作者：许及之
朝代：宋
体裁：七言律诗

却喜漳南解秩归，天教慰藉老朋知。巷南巷北游从旧，浙右浙东赓唱诗。上阁有题皆得和，西湖无路可陪时。年颜相去追随得，难老如公寿更颐。
为转庵寿二首·其二
作者：许及之
朝代：宋
体裁：七言律诗

岁岁新阳喜仲旬，两家儿辈作生辰。下生弥勒迟三日，共约梅花作故人。未许同龛供佛事，只须共载接车茵。相先寿语须齐和，满酌吾家太玉春。
九日同从班诸公自南山过苏堤登宝叔塔
作者：许及之
朝代：宋

柳下芙蓉锦作裳，画船波底见秋光。登高自昔须吾辈，戏马从人上宝坊。白发未嫌纱帽黑，紫萸偏称菊花黄。常年风日无如此，争不从容入醉乡。
九日同从班诸公自南山过苏堤登宝叔塔
作者：许及之
朝代：宋

柳下芙蓉锦作裳，画船波底见秋光。
登高自昔须吾辈，戏马从人上宝坊。
白髮未嫌纱帽黑，紫萸偏称菊花黄。
常年风日无如此，争不从容入醉乡。
九日小饮用后山居士韵简转庵
作者：许及之
朝代：宋

连日欣晴卜暮霞，晨曦闪闪舞羣鸦。
时丰都市人多醉，节近重阳菊有花。
万事悠然山正好，三杯可以我何加。
自怜犹有童心在，爱把茱萸繫绛纱。
九日小饮用后山居士韵简转庵
作者：许及之
朝代：宋

连日欣晴卜暮霞，晨曦闪闪舞群鸦。时丰都市人多醉，节近重阳菊有花。万事悠然山正好，三杯可以我何加。自怜犹有童心在，爱把茱萸系绛纱。
九日次常之柳市秋怀韵
作者：许及之
朝代：宋

柳市留连爱别坰，归来诗与字俱清。閒居揫敛全生理，老境行藏见物情。恨把菊花随雨过，醉敲瓦缶作雷鸣。千年张翰风流句，却是生前不愿名。
九日次常之柳市秋怀韵
作者：许及之
朝代：宋

柳市留连爱别垧，归来诗与字俱清。
閒居揫敛全生理，老境行藏见物情。
恨把菊花随雨过，醉敲瓦缶作雷鸣。
千年张翰风流句，却是生前不愿名。
九日简德久
作者：许及之
朝代：宋

登高每恨尊无酒，近节今欣菊绕篱。风日正佳关气数，心情不分减年时。爱将雪鬓攲纱帽，惬把霜螯对酒卮。意到潘郎宁易败，催租端自不妨诗。
九日简德久
作者：许及之
朝代：宋

登高每恨尊无酒，近节今欣菊绕篱。
风日正佳关气数，心情不分减年时。
爱将雪鬓欹纱帽，惬把霜螯对酒巵。
意到潘郎宁易败，催租端自不妨诗。
九曲
作者：许及之
朝代：宋
体裁：五言绝句

九转多洄洑，觞行得演迤。休将比金谷，除此只东篱。
九月十一日龙华寺斋宿礼部陈同年见余嵬字韵诗宠和惠示复用韵奉酬
作者：许及之
朝代：宋

雁塔同登惊岁月，龙华共事陟崔嵬。诗从瑞锦窠中出，人是黄花节后来。顾我何堪毗右府，如公端合上东台。清时胜日才兼美，平步功名不用催。
九月十一日龙华寺斋宿礼部陈同年见余嵬字韵诗宠和惠示復用韵奉酬
作者：许及之
朝代：宋

鴈塔同登惊岁月，龙华共事陟崔嵬。
诗从瑞锦窠中出，人是黄花节后来。
顾我何堪毗右府，如公端合上东台。
清时胜日才兼美，平步功名不用催。
乞补外出江皋待命泊伟观二首
作者：许及之
朝代：宋

经年充拾遗，一字无所补。岂不怀故乡，念方事新主。一朝冒超迁，循墙不遑处。宁离人间世，亦恋行在所。有亲方赖禄，有子方应举。守道在守官，奈当事斯语。欲去不得遂，正如太庙羊。登俎分所宜，得去喜可量。圣度真如天，不妨且翱翔。扶老复携幼，迁居大江傍。居然得伟观，怅焉渺遐荒。潮头来如山，亲乐想未央。
乞补外出江皋待命泊伟观二首·其一
作者：许及之
朝代：宋

经年充拾遗，一字无所补。岂不怀故乡，念方事新主。一朝冒超迁，循墙不遑处。宁离人间世，亦恋行在所。有亲方赖禄，有子方应举。守道在守官，奈当事斯语。
乞补外出江皋待命泊伟观二首·其一
作者：许及之
朝代：宋

经年充拾遗，一字无所补。
岂不怀故乡，念方事新主。
一朝冒超迁，循墙不遑处。
宁离人间世，亦恋行在所。
有亲方頼禄，有子方应举。
守道在守官，奈当事斯语。
乞补外出江皋待命泊伟观二首·其二
作者：许及之
朝代：宋

欲去不得遂，正如太庙羊。登俎分所宜，得去喜可量。圣度真如天，不妨且翱翔。扶老复携幼，迁居大江傍。居然得伟观，怅焉渺遐荒。潮头来如山，亲乐想未央。
乞补外出江皋待命泊伟观二首·其二
作者：许及之
朝代：宋

欲去不得遂，正如太庙羊。
登俎分所宜，得去喜可量。
圣度真如天，不妨且翱翔。
扶老復携幼，迁居大江傍。
居然得伟观，怅焉渺遐荒。
潮头来如山，亲乐想未央。
乡会游湖怀南床复次韵
作者：许及之
朝代：宋

名园乡党敬，莫可致南床。盛事联千佛，诸公竞一庄。建侯期朔漠，驻跸尚馀杭。报国平生志，他年幸勿忘。
乡会游湖怀南床復次韵
作者：许及之
朝代：宋

名园乡党敬，莫可致南床。
盛事联千佛，诸公竞一庄。
建侯期朔漠，驻跸尚余杭。
报国平生志，他年幸勿忘。
书债山积久逋余丞相报缄连发二书毕喜作口号
作者：许及之
朝代：宋
体裁：七言律诗

自思堪笑亦堪怜，懒与顽兼不可镌。两纸书成大功业，三杯酒罢小神仙。每当静处常追悔，何似閒时旋补填。害性苦心从古病，不如归去乐残年。
书潘德久版壁
作者：许及之
朝代：宋

故人有诗仍有屋，囷裏无禾鼎无肉。
可怜驱去傍人门，阶下苍苔孕寒玉。
书潘德久版壁
作者：许及之
朝代：宋

故人有诗仍有屋，囷里无禾鼎无肉。可怜驱去傍人门，阶下苍苔孕寒玉。
买山石航海有怀故园
作者：许及之
朝代：宋

它山移却伴疎篁，磊砢坚于百炼刚。
劚地尚余苍藓篆，傍栏偏映紫荷囊。
湿云矫矫飞还凝，辉凤亭亭舞復翔。
竹弟石兄应共语，故园那得负风光。
买山石航海有怀故园
作者：许及之
朝代：宋

它山移却伴疏篁，磊砢坚于百鍊刚。斸地尚馀苍藓篆，傍栏偏映紫荷囊。湿云矫矫飞还凝，煇凤亭亭舞复翔。竹弟石兄应共语，故园那得负风光。
二月晦日游木瓜园
作者：许及之
朝代：宋
体裁：七言律诗

亭成寄乐小裴回，野水粼粼傍酒杯。未有政声追召杜，敢将诗律继欧梅。春风已办催花絮，夜雨惟怜老菜台。百二十春今恰半，不须扁榜记曾来。
云叶
作者：许及之
朝代：宋
体裁：五言绝句

何年老讲师，趺坐贝树根。落云化为石，亦得无上尊。
云龙歌上周丞相寿
作者：许及之
朝代：宋

万化衮衮相乘除，循环甲子如数珠。甲子既周理当复，岂有润泽翻焦枯。丞相补天祗衮职，闵雨忧民见颜色。云龙契合此其时，能费天工几多力。明当月色圆如秋，书生徙倚生暮愁。欲攀斗柄酌河汉，一滴变化为万流。忆得去年曾拜月，此日团圆仍皎洁。极知有药自长生，更愿长圆浑不缺。今年拜月去年同，却欲屏翳驱云蒙。久占月角如张弓，两月少雨惟多风。昨夜占星忽离毕，定自滂沱翻手疾。今朝四郊已沾濡，丞相明朝是生日。书生喜极欲起舞，急买香茅葺庭宇。公不见崧岳降神生甫申，山川出云作时雨。
云龙歌上周丞相寿
作者：许及之
朝代：宋

万化衮衮相乘除，循环甲子如数珠。
甲子既周理当復，岂有润泽翻焦枯。
丞相补天祗衮职，闵雨忧民见颜色。
云龙契合此其时，能费天工几多力。
明当月色圆如秋，书生徙倚生暮愁。
欲攀斗柄酌河汉，一滴变化为万流。
忆得去年曾拜月，此日团圆仍皎洁。
极知有药自长生，更愿长圆浑不缺。
今年拜月去年同，却欲屏翳驱云蒙。
久占月角如张弓，两月少雨惟多风。
昨夜占星忽离毕，定自滂沱翻手疾。
今朝四郊已沾濡，丞相明朝是生日。
书生喜极欲起舞，急买香茅葺庭宇。
公不见崧岳降神生甫申，山川出云作时雨。
亲家张舍人挽词
作者：许及之
朝代：宋

忍看丹旐引灵輀，尚想祥华进止时。无复短檠亲教子，空馀满箧旧题诗。阴功会即佳城兆，显刻犹须幼妇碑。小殡西湖湖上寺，冷云秋露不胜悲。忆曾伯仲共论文，迭和埙篪自不群。尚以竹林怜小阮，肯令新妇配参军。登楼无计追王粲，载酒空烦过子云。幸有诸郎传素业，勉旃犹足振前闻。
亲家张舍人挽词·其一
作者：许及之
朝代：宋

忍看丹旐引灵輀，尚想祥华进止时。无复短檠亲教子，空馀满箧旧题诗。阴功会即佳城兆，显刻犹须幼妇碑。小殡西湖湖上寺，冷云秋露不胜悲。
亲家张舍人挽词·其二
作者：许及之
朝代：宋

忆曾伯仲共论文，迭和埙篪自不群。尚以竹林怜小阮，肯令新妇配参军。登楼无计追王粲，载酒空烦过子云。幸有诸郎传素业，勉旃犹足振前闻。
亲家张舍人輓词·其一
作者：许及之
朝代：宋

忍看丹旐引灵輀，尚想祥华进止时。
无復短檠亲教子，空余满箧旧题诗。
阴功会即佳城兆，显刻犹须幼妇碑。
小殡西湖湖上寺，冷云秋露不胜悲。
亲家张舍人輓词·其二
作者：许及之
朝代：宋

忆曾伯仲共论文，迭和埙箎自不羣。
尚以竹林怜小阮，肯令新妇配参军。
登楼无计追王粲，载酒空烦过子云。
幸有诸郎传素业，勉旃犹足振前闻。
人日
作者：许及之
朝代：宋
体裁：七言律诗

明当春日今人日，身到故乡胜异乡。巧胜耐寒元故事，青丝传菜旧风光。只将柏叶聊随酒，莫为梅花苦断肠。南北两园多种接，閒居从此有閒忙。
人日用常之韵寄才叔居甫
作者：许及之
朝代：宋

断肠梅作雪纷飞，似与金花巧胜违。
此日共怜人日是，今春谁道我春非。
閒中风月为莲社，醉裏鶑花即锦衣。
题寄草堂须记取，莫孤绿绕惜红围。
人日用常之韵寄才叔居甫
作者：许及之
朝代：宋

断肠梅作雪纷飞，似与金花巧胜违。此日共怜人日是，今春谁道我春非。閒中风月为莲社，醉里莺花即锦衣。题寄草堂须记取，莫孤绿绕惜红围。
人面竹
作者：许及之
朝代：宋
体裁：五言绝句

共识此君面，谁知面目真。清风犹立懦，奇节仰先民。
仇香种梅已开而出乡未归再次伯晖韵
作者：许及之
朝代：宋
体裁：古风

忆醉江南枝上雪，爱词人把罗巾裂。篇成皓齿发琼姿，酒尽貂裘堪当折。如今消得督邮前，期会纷来闹似烟。故人一枝久寂寞，新愁万斛谁洗溅。仇香有意移芳洁，索笑不来空哽咽。幸自花开君不归，一夜孤根冷如铁。
从潘济叔觅花栽得红蕉凤仙大蓼谓水栀仅有一窠寒窗不可无戏作二绝
作者：许及之
朝代：宋

幽人怜我学锄耰，寄与花栽一一收。莫道芭蕉失寒暑，凤仙宜夏蓼宜秋。闻说君家有水栀，虬枝怪石眼前稀。何如借与销长夏，待得寒窗却送归。
从潘济叔觅花栽得红蕉凤仙大蓼谓水栀仅有一窠寒窗不可无戏作二绝·其一
作者：许及之
朝代：宋
体裁：七言绝句

幽人怜我学锄耰，寄与花栽一一收。莫道芭蕉失寒暑，凤仙宜夏蓼宜秋。
从潘济叔觅花栽得红蕉凤仙大蓼谓水栀仅有一窠寒窗不可无戏作二绝·其二
作者：许及之
朝代：宋
体裁：七言绝句

闻说君家有水栀，虬枝怪石眼前稀。何如借与销长夏，待得寒窗却送归。
仙茅
作者：许及之
朝代：宋

旌阳仙去后，服饵有仙茅。
绝笑拖肠鼠，餐余不繫庖。
仙茅
作者：许及之
朝代：宋

旌阳仙去后，服饵有仙茅。绝笑拖肠鼠，餐馀不系庖。
代上皇太子寿二十韵
作者：许及之
朝代：宋

阖辟乾坤迥，胚腪历数长。较论今鲜俪，诣绝古非常。八帙尊尧典，千龄格舜裳。孙枝绵奕叶，国本系元良。南极昭穹覆，东储应寿昌。九秋开令节，五日届重阳。照曜辰仪肃，氤氲甲观祥。玉卮传锡嘏，瑶乐奏称觞。茅土仙潢润，芝兰宝砌芳。元勋来阀阅，嘉耦奉尊章。庆事川方至，欢呼殿未央。恭惟天继体，仰止日重光。拟把涓埃报，难将算数量。皇图恢远驭，寿域振遐荒。寝事龙楼问，班陪虎胄行。神明推大尹，惠养式群方。朝夕渊冲地，窥瞻简乐堂。不能鞭朽钝，何物介陵冈。再拜占霄象，千门祝夜香。两宫千万岁，三圣共无疆。
代上皇太子寿二十韵
作者：许及之
朝代：宋

阖闢干坤迥，胚腪历数长。
较论今鲜俪，诣绝古非常。
八袠尊尧典，千龄格舜裳。
孙枝绵奕叶，国本系元良。
南极昭穹覆，东储应寿昌。
九秋开令节，五日届重阳。
照曜辰仪肃，氤氲甲观祥。
玉巵传锡嘏，瑶乐奏称觞。
茅土仙潢润，芝兰宝砌芳。
元勋来阀阅，嘉耦奉尊章。
庆事川方至，欢呼殿未央。
恭惟天继体，仰止日重光。
拟把涓埃报，难将算数量。
皇图恢远驭，寿域振遐荒。
寝事龙楼问，班陪虎胄行。
神明推大尹，惠养式羣方。
朝夕渊冲地，闚瞻简乐堂。
不能鞭朽钝，何物介陵冈。
再拜占霄象，千门祝夜香。
两宫千万岁，三圣共无疆。
以端研送郑景元同年
作者：许及之
朝代：宋

贵公宝研如宝璧，书生摩墨但摩石。有文无研正不妨，有研无文亦堪惜。渐老祇愁才力尽，片歙拳端宁不靳。吾家面样什袭珍，色如马肝肤理润。昔言眼为石之病，此论不公吾有證。星辰在天珠在渊，此石睛光鸲鹆瑩。文字之祥吾敢颛，郑侯一见心拳拳。百年石交吾与汝，更有甚者吾当捐。儿曹旁观俱唧唧，儿曹莫痴翁岂失。郑侯自有无价珍，持献于人吾惴慄。愿侯珍研如所有，少时光芒须逼斗。会看落笔中书堂，却试玉堂挥翰手。
以端研送郑景元同年
作者：许及之
朝代：宋
体裁：古风

贵公宝研如宝璧，书生摩墨但摩石。有文无研正不妨，有研无文亦堪惜。渐老祇愁才力尽，片歙拳端宁不靳。吾家面样什袭珍，色如马肝肤理润。昔言眼为石之病，此论不公吾有證。星辰在天珠在渊，此石睛光鸲鹆莹。文字之祥吾敢颛，郑侯一见心拳拳。百年石交吾与汝，更有甚者吾当捐。儿曹旁观俱唧唧，儿曹莫痴翁岂失。郑侯自有无价珍，持献于人吾惴慄。愿侯珍研如所有，少时光芒须逼斗。会看落笔中书堂，却试玉堂挥翰手。
以端研送郑景元同年
作者：许及之
朝代：宋

贵公宝研如宝璧，书生摩墨但摩石。
有文无研正不妨，有研无文亦堪惜。
渐老祇愁才力尽，片歙拳端宁不靳。
吾家面样什袭珍，色如马肝肤理润。
昔言眼为石之病，此论不公吾有证。
星辰在天珠在渊，此石睛光鸜鹆莹。
文字之祥吾敢颛，郑侯一见心拳拳。
百年石交吾与汝，更有甚者吾当捐。
儿曹旁观俱唧唧，儿曹莫痴翁岂失。
郑侯自有无价珍，持献于人吾惴栗。
愿侯珍研如所有，少时光芒须逼斗。
会看落笔中书堂，却试玉堂挥翰手。
仲归以结局丁字韵二诗七夕乃连和四篇至如数奉酬
作者：许及之
朝代：宋

年衰病怯思怔营，惟见诗筒眼便青。连和旧篇才结局，高吟新月恰当亭。敢轻勍敌婴生力，正恐陈言厌熟听。入社莫言诗殿后，此时孤律梦方丁。君诗纪律似坚营，气王东南帜赤青。涌思急于流峡水，疾驰快似速邮亭。想当惬意须频读，说与齐眉更喜听。击钵工夫胜刻楮，卖文却笑隐吾丁。年逾卦气易身营，除一君犹鬓发青。岂但文章难匹敌，只量筋力敢秤亭。诗如博弈聊贤已，调似渝歌且易听。除却吟哦无一事，斋心惟敬六神丁。聘钱犹欠入驱营，野语传讹乱史青。河鼓牛郎隔河汉，成桥乌鹊为津亭。随缘乐事从心赏，妄想佳期莫耳听。见说老人星合见，更占秋丙看春丁。
仲归以结局丁字韵二诗七夕乃连和四篇至如数奉酬·其一
作者：许及之
朝代：宋

年衰病怯思怔营，惟见诗筒眼便青。连和旧篇才结局，高吟新月恰当亭。敢轻勍敌婴生力，正恐陈言厌熟听。入社莫言诗殿后，此时孤律梦方丁。
仲归以结局丁字韵二诗七夕乃连和四篇至如数奉酬·其一
作者：许及之
朝代：宋

年衰病怯思怔营，惟见诗筩眼便青。
连和旧篇纔结局，高吟新月恰当亭。
敢轻勍敌婴生力，正恐陈言厌熟听。
入社莫言诗殿后，此时孤律梦方丁。
仲归以结局丁字韵二诗七夕乃连和四篇至如数奉酬·其三
作者：许及之
朝代：宋
体裁：七言律诗

年逾卦气易身营，除一君犹鬓发青。岂但文章难匹敌，只量筋力敢秤亭。诗如博弈聊贤已，调似渝歌且易听。除却吟哦无一事，斋心惟敬六神丁。
仲归以结局丁字韵二诗七夕乃连和四篇至如数奉酬·其二
作者：许及之
朝代：宋

君诗纪律似坚营，气王东南帜赤青。涌思急于流峡水，疾驰快似速邮亭。想当惬意须频读，说与齐眉更喜听。击钵工夫胜刻楮，卖文却笑隐吾丁。
仲归以结局丁字韵二诗七夕乃连和四篇至如数奉酬·其二
作者：许及之
朝代：宋

君诗纪律似坚营，气王东南帜赤青。
涌思急于流峡水，疾驰快似速邮亭。
想当惬意须频读，说与齐眉更喜听。
击钵工夫胜刻楮，卖文却笑隠吾丁。
仲归以结局丁字韵二诗七夕乃连和四篇至如数奉酬·其四
作者：许及之
朝代：宋
体裁：七言律诗

聘钱犹欠入驱营，野语传讹乱史青。河鼓牛郎隔河汉，成桥乌鹊为津亭。随缘乐事从心赏，妄想佳期莫耳听。见说老人星合见，更占秋丙看春丁。
传芍药复用韵
作者：许及之
朝代：宋

阶药留春逗晚寒，鬓丝敢傍脸霞丹。肯分骑鹤红千叶，喜见盘龙绿一团。妖格流传如有恨，狂香横出亦无端。慇勤为换瓶中水，排比窗前两行安。
传芍药復用韵
作者：许及之
朝代：宋

阶药留春逗晚寒，鬓丝敢傍脸霞丹。
肯分骑鹤红千叶，喜见盘龙绿一团。
妖格流传如有恨，狂香横出亦无端。
慇懃为换瓶中水，排比窗前两行安。
佛桑花
作者：许及之
朝代：宋
体裁：五言绝句

乍作槿花看，荣枯漫自繁。谓桑来佛土，何补一丝寒。
侍南轩先生卷云亭望岳麓积雪分韵得初作二字
作者：许及之
朝代：宋

新元既涉九，腊尾春未初。
司寒励余职，飞雪来庭除。
因风稀復密，潜阴惨还舒。
瑞色入陇麦，祥膏润园蔬。
未足映书读，已宽带经鉏。
和气融比屋，所积惟林庐。
怅焉起遐观，未知问所如。
南轩笑领客，操已敢作疎。
岂无门下生，不肯升篮舆。
衝泥按徐辔，秀句生蹇馿。
卷云毕清集，湖山眇开予。
蜿蜒翠麓中，万瓦参琼琚。
急扫供茗事，隔江竟烦渠。
终日乐未央，不为食有鱼。
十韵分九人，其一固闰余。
併以属汰砾，敢下冯妇车。
屯云方杂沓，二白难踌躇。
须公专吟笔，载赓仍屡书。
侍南轩先生卷云亭望岳麓积雪分韵得初作二字
作者：许及之
朝代：宋

新元既涉九，腊尾春未初。司寒励馀职，飞雪来庭除。因风稀复密，潜阴惨还舒。瑞色入陇麦，祥膏润园蔬。未足映书读，已宽带经锄。和气融比屋，所积惟林庐。怅焉起遐观，未知问所如。南轩笑领客，操已敢作疏。岂无门下生，不肯升篮舆。冲泥按徐辔，秀句生蹇驴。卷云毕清集，湖山眇开予。蜿蜒翠麓中，万瓦参琼琚。急扫供茗事，隔江竟烦渠。终日乐未央，不为食有鱼。十韵分九人，其一固闰馀。并以属汰砾，敢下冯妇车。屯云方杂沓，二白难踌躇。须公专吟笔，载赓仍屡书。
侣鸥亭
作者：许及之
朝代：宋

世态浮云转首非，孰于静处见天机。爱憎随俗乌能好，爵禄无心牛自肥。此乐尚忧儿辈觉，斯人休祝我公归。公如略起功名念，鸥鸟惊人已浪飞。
侣鸥亭
作者：许及之
朝代：宋

世态浮云转首非，孰于静处见天机。
爱憎随俗乌能好，爵禄无心牛自肥。
此乐尚忧儿辈觉，斯人休祝我公归。
公如畧起功名念，鸥鸟惊人已浪飞。
侯机宜挽词三首
作者：许及之
朝代：宋

世取名科耀故乡，君家显祖屹相望。将雏近喜重偕计，有子先登服义方。著从事衫元漫仕，入元戎幕已交章。头风正待陈琳檄，熟路轻车痛折箱。岂以姻亲笃故情，最怜意气感平生。身居城市如专壑，家蓄图书得主名。满拟归田谙笑语，何期中路隔幽明。有儿万事无堪恨，待勒铭诗作世程。掀髯握手话心期，录录俦中独见知。官职有惭公过许，行藏无据我何为。直书实行人能读，厚德深功世莫窥。有子传家吾不恨，西风吹袂涕垂颐。
侯机宜挽词三首·其一
作者：许及之
朝代：宋

世取名科耀故乡，君家显祖屹相望。将雏近喜重偕计，有子先登服义方。著从事衫元漫仕，入元戎幕已交章。头风正待陈琳檄，熟路轻车痛折箱。
侯机宜輓词三首·其一
作者：许及之
朝代：宋

世取名科耀故乡，君家显祖屹相望。
将雏近喜重偕计，有子先登服义方。
着从事衫元漫仕，入元戎幕已交章。
头风正待陈琳檄，熟路轻车痛折箱。
侯机宜輓词三首·其三
作者：许及之
朝代：宋
体裁：七言律诗

掀髯握手话心期，录录俦中独见知。官职有惭公过许，行藏无据我何为。直书实行人能读，厚德深功世莫窥。有子传家吾不恨，西风吹袂涕垂颐。
侯机宜輓词三首·其二
作者：许及之
朝代：宋
体裁：七言律诗

岂以姻亲笃故情，最怜意气感平生。身居城市如专壑，家蓄图书得主名。满拟归田谙笑语，何期中路隔幽明。有儿万事无堪恨，待勒铭诗作世程。